text:
Өфөгә Хеҙмәт һәм мәшғүллек буйынса федераль хеҙмәт башлығы Юрий Герций килә
Башҡортостанға Хеҙмәт һәм мәшғүллек буйынса федераль хеҙмәт етәксеһе Юрий Герций килә. Хеҙмәт һәм мәшғүллек буйынса федераль хеҙмәт башлығы эш сәфәре дауамында Башҡортостандағы Дәүләт хеҙмәт инспекцияһы эшмәкәрлегенең йомғаҡтары менән танышасаҡ. Хеҙмәт ҡануниәте өлкәһендәге контроллек итеү һәм күҙәтеү буйынса вәкәләттәрҙе тормошҡа ашырыуҙа практик ярҙам варианттары ҡараласаҡ. Шулай уҡ Өфөнөң Киров районы Халыҡ мәшғүллеге үҙәгенә барыу ҙа планлаштырылған.
Визит 25-26 ғинуарға билдәләнгән.


c: text/html

text:
Ваҡ себен турғайы
Ваҡ себен турғайы (урыҫ. малая мухоловка, лат. Ficedula parva) — турғайҙар отрядындағы ҡош.
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Турғайҙан байтаҡ бәләкәйерәк. Күберәк яңғыҙ йөрөй. Ағастың түбәнге ботаҡтарында ҡанаттарын төшөрөп, ҡойроғон күтәрә биреп ултыра. Ваҡыт-ваҡыт оса биреп, һауалағы бөжәктәрҙе тотоп ала. һырт яғы көрәнһыу һоро. Кәүҙәһенең аҫ яғы аҡ. Ҡара ҡойроғоноң ике яғынан киң генә аҡ һыҙыҡтар үтә. Ата ҡоштоң тамағы һәм түшенең өҫкә өлөшө ерән. Башҡа себен турғайҙарынан һоро һырты, киң һыҙыҡлы ҡойроғо менән айырыла.
Тауышы[үҙгәртергә | вики-тексты үҙгәртергә]
Тауышы тоноҡ ҡына: «си-ли-си-ли» йәки яҡшы ишетелерлек тырылдай: «тиррр».
Йәшәү рәүеше[үҙгәртергә | вики-тексты үҙгәртергә]
Йыуан ағаслы ҡуйы урмандарҙа йәшәй. Осоп йөрөүсе бөжәктәр менән туҡлана. Күсмә ҡош. Киң генә таралған. Ағас ҡыуыштарында йәки ботаҡтар араһында оялай. Ҡыҙғылт һоро таплы 5—6 бөртөк алһыу һары йәки йәшкелт аҡ йомортҡаһы була. Зарарлы бөжәктәрҙе ҡырып, файҙа килтерә.
Әҙәбиәт[үҙгәртергә | вики-тексты үҙгәртергә]
- Э. Ф. Ишбирҙин. Башҡортостан ҡоштары китабы. Өфө,1986 йыл. ИБ № 3478 28.693.35 И 90
- Остапенко В. А. Птицы в вашем доме: Справочное пособие. — М.: Арнадия, 1996. — ISBN 5-88666-011-9

robotstxt: allowed

filter: keep


text:
Йыл башынан «Өфө» аэропортында 1420679 кеше хеҙмәтләндерелгән
«Өфө» халыҡ-ара аэропорты октябрь айындағы эшенә йомғаҡ яһаны. Үткән ай эсендә 141693 кеше хеҙмәтләндерелгән, был 2010 йылдың октябренә ҡарағанда 14230 кешегә күберәк. Ә йыл башынан Өфө аэропортында 1420679 кеше хеҙмәтләндерелгән, был планға ҡарата 73879 кешегә күберәк.
«Өфө» Халыҡ-ара аэропорты» асыҡ акционерҙар йәмғиәтенән хәбәр итеүҙәренсә, дөйөм осош массаһы ла күбәйгән: план күрһәткестәренә ҡарата ул 7 процентҡа артҡан.
Израилгә даими рейстар яһай башлау октябрь айының мөһим бер ваҡиғаһы булып тора. Өфө — Тель-Авив — Өфө маршруты буйынса рейстар көн һайын башҡарыла. Бынан тыш, Эйлатҡа чартер рейсы ла башҡарыла.


text:
Ҡоншаҡта район башҡорттары ҡоролтайы үтә
Ҡоншаҡ ауылында — Силәбе өлкәһенең Ҡоншаҡ районы үҙәгендә бөгөн район башҡорттары ҡоролтайы үтә. Уның делегаттары башҡорт мәҙәниәтен, телен, халыҡ йолаларын һәм традицияларын тергеҙеү һәм үҫтереү мәсьәләләрен тикшерә. Ҡоролтайҙың көн тәртибендә – етенсе өлкә башҡорттары ҡоролтайына делегаттар һайлау, ул III Бөтә донъя башҡорттары ҡоролтайына делегация составын билдәләйәсәк.
Ҡоролтай үтәсәк район Мәҙәниәт йорто фойеһында халыҡ биҙәү-ҡулланма сәнғәте һәм башҡорт милли аш-һыуы күргәҙмәләре ойошторолған. Иң һуңынан Ҡоншаҡ районы үҙешмәкәр ижади коллективтары концерт күрһәтәсәк.
Белешмә өсөн. Әлеге ваҡытта Силәбе өлкәһендә 200 мең башҡорт йәшәй. Башҡорттарҙың иң күбе Арғаяш (60 проценттан ашыуы) һәм Ҡоншаҡ (48 процент) райондарында тупланған. Был райондарҙа уҙған быуаттың 90-сы йылдар башында уҡ “Башҡорт халҡын тергеҙеү һәм үҫтереү” программалары ҡабул ителде, һәм район башҡорттары ҡоролтайҙары уларҙы тормошҡа ашырыуға әүҙем булышлыҡ итә. 1997 йылдың яҙында Ҡоншаҡ район Мәҙәниәт йортонда беренсе район башҡорттары ҡоролтайы үткәрелде, уның эшендә ауыл ҡоролтайҙарында һайланған 300-гә яҡын делегат ҡатнашты. Был ҡоролтайҙы ойоштороуҙа һәм үткәреүҙә Ҡоншаҡ районы хакимиәте әүҙем ҡатнашты. Уның эшендә Бөтә донъя башҡорттары ҡоролтайы Башҡарма комитеты вәкилдәре лә ҡатнашты. Һуңғы 10 йылда Ҡоншаҡ районының Башҡортостан Республикаһы менән иҡтисади һәм мәҙәни бәйләнештәре һиҙелерлек нығынды, Ҡоншаҡ районы менән Учалы районы һәм ҡалаһы араһында хеҙмәттәшлек тураһында килешеүгә ҡул ҡуйылды.


text:
Республиканың Милли музейына һуғыш осоро атрибуттарын тапшырырға мөмкин
ӨФӨ, 2015 йыл, 3 февраль. /«Башинформ» мәғлүмәт агентлығы, Ләйлә Аралбаева/.
Башҡортостандың Милли музейы дөйөм белем биреү мәктәптәре уҡыусылары өсөн «Хәтер» тип аталған интерактив экскурсиялар ойоштора. Проект Бөйөк Ватан һуғышында Еңеүҙең 70 йыллығын байрам итеүгә арнала.
Уҡыусыларға ата-бабаларыбыҙҙың эҙҙәре буйлап үтеү һәм һалдат тормошо менән танышыу мөмкинлеге биреләсәк. Сәғәт ярымлыҡ экскурсия төрлө йәштәге уҡыусыларға тәғәйенләнгән. Үҫмерҙәр мәжбүри хәрби әҙерлекте үҙләштерәсәк, разведка мәктәбендә кәрәкле мәғлүмәтте табыу һәм тактик мәсьәләләрҙе хәл итеү буйынса махсус курстар үтәсәк, хәрби-ялан почтаһында хат яҙасаҡ, тәүге медицина ярҙамы күрһәтергә өйрәнәсәк, һуғыш осоро таҡмаҡтары һәм йырҙары менән танышасаҡ.
— Республикала йәшәүселәр проектты ойоштороуҙа ярҙам күрһәтә ала. Уны үткәреү өсөн аҡ халаттар, пионер галстуктары, пилоткалар, гимнастеркалар, һалдат ҡайыштары һәм башҡа атрибуттар талап ителә. Әйберҙәр яңы булмаһа ла ярай, — тип хәбәр иттеләр БР Мәҙәниәт министрлығынан.
Әйбер килтергән һәр кешегә БР Милли музейына бушлай билет бирелә. Музей кассаһында предметтарҙы саҡырыу билетына алмаштырырға мөмкин. Адресы: Өфө ҡалаһы, Совет урамы, 14. Телефон: (347) 272-32-54. Эш ваҡыты: шишәмбе — йома иртәнге сәғәт 11-ҙән киске 5-кә тиклем, шәмбе көндөҙгө 1-ҙән киске 5-кә ҡәҙәр, йәкшәмбе иртәнге 11-ҙән киске 5-кә тиклем.


text:
Фото:
Башҡортостан тураһында сит ил рәссамдарының эштәре менән виртуаль танышып була
Фото:
Өфөлә сит ит фотографтары эштәренең виртуаль күргәҙмәһе эшләй башланы. «Йолаларҙы һаҡлаусы Ер» күргәҙмәһендә фотосәнғәтте яратыусылар виртуаль экскурсияла була ала.
Экспозицияла сит ил һәм Рәсәй фоторәссамдәренең 125 эше тәҡдим ителгән. Күргәҙмә халыҡ ижады, һөнәрҙәре, йолалары һәм республика тәбиғәте менән таныштыра. Башҡортостан тураһында эштәр Италияла, Төркиәлә, Ҡаҙағстанда, Үзбәкстанда, Тажикстанда, Татарстанда һәм Мәскәүҙә экспозицияла булған. Күргәҙмә 24 февралгә тиклем «Болоттар» заманса сәнғәт үҙәгендә үтә.


text:
Быйыл Астана һәм Өфө араһында туғандашлыҡ тураһында килешеүгә ҡул ҡуйыласаҡФото: Өфө хакимиәте сайты
Быйыл Астана һәм Өфө араһында туғандашлыҡ тураһында килешеүгә ҡул ҡуйыласаҡ
Быйыл Астана һәм Өфө араһында туғандашлыҡ тураһында килешеүгә ҡул ҡуйыласаҡФото: Өфө хакимиәте сайты
ӨФӨ, 2016 йыл, 26 апрель. /«Башинформ» мәғлүмәт агентлығы, Ксения Калинина/.
Астана һәм Өфө араһында туғандашлыҡ тураһында килешеүгә 2016 йылда ҡул ҡуйыласаҡ. Өфө хакимиәтенең рәсми делегацияһы Ҡаҙағстандың баш ҡалаһы Астанала булып ҡайтты. Сәфәрҙең маҡсаты иҡтисад, инвестиция мәсьәләләрендә, предприятиелар эшен ойоштороу һәм тариф көйләүе өлкәһендә тәжрибә уртаҡлашыу ине. Был хаҡта «Башинформ» агентлығына ҡала хакимиәтенең матбуғат хеҙмәтендә хәбәр иттеләр.
Өфө вәкилдәре Ҡаҙағстандың баш ҡалаһының Эшҡыуарлыҡ һәм сәнәғәт идаралығы етәкселәре менән осрашты, хеҙмәттәшлекте үҫтереү мәсьәләләрен тикшерҙе. Делегация Астана Акимының команда-контроль үҙәгендә булды һәм ҡаланың йәшәйешен комплекслы тәьмин итеү системаһы менән танышты. Һөйләшеү йомғаҡтары буйынса 2016 йылда Астана һәм Өфө араһында туғандашлыҡ тураһында килешеүгә ҡул ҡуйыуҙы ойоштороу хаҡында һөйләшеп килешелде.


text:
“Далан” төркөмө яңы “Башҡорт балы” программаһы менән сығыш яһай
24 октябрҙә Хөсәйен Әхмәтов исемендәге Башҡорт дәүләт филармонияһының Ҙур залында “Далан” йәштәр эстрада төркөмө сығыш яһай. Танылған коллектив үҙенең “Башҡорт балы” исемле яңы концерт программаһын тамашасыға тәҡдим итәсәк.
Башҡорт дәүләт филармонияһының матбуғат хеҙмәтенән хәбәр итеүҙәренсә, был программаға әлегә тиклем сәхнәлә бер ҡасан да башҡарылмаған өр-яңы вокаль һәм хореографик композициялар ингән. Шул иҫәптән “Далан” төркөмө солисы, БР-ҙың атҡаҙанған артисы Минзифа Исҡужина интерпретацияһында “Башҡорт балы” йыры.
Белеүегеҙсә, “Далан” республикабыҙҙа иң уңышлы төркөмдәрҙең береһе. Ул Башҡортостанда ғына түгел, күрше төбәктәрҙә лә популярлыҡ яуланы. Артистар йыш ҡына Силәбе, Ырымбур, Һамар, Свердловск һәм башҡа өлкәләргә гастролдәргә сыға. Коллективтың был төбәктәр буйлап яңы программа менән сираттағы гастролдәре декабрҙә үк көтөлә.


text:
Рәсәй мосолмандары Үҙәк диниә назаратының барлыҡҡа килеүенә 225 йыл тула
225 йыл элек Екатерина II ҡарары менән Ырымбур Мосолмандар диниә йыйылышы ойошторола, хәҙерге Рәсәй мосолмандары Үҙәк диниә назараты.
Ҡайһы бер тикшеренеүселәр Мосолман йыйылышының барлыҡҡа килеүен бигерәк тә мосолмандарға ҡарата мөнәсәбәттә Рәсәй сәйәсәте үҙгәреүҙә һынылыш осоро тип билдәләргә әүәҫ. Билдәле булыуынса, башҡорттарҙың Рәсәйгә ҡушылыуының бер шарты «мосолман динен» тотоу хоҡуғын һаҡлап ҡалыу була. Әгәр ҙә XVI быуатта был ҡәғиҙә Рәсәй дәүләтендәге халыҡтарҙың береһе менән генә мөнәсәбәттәрҙе көйләһә, XVIII быуаттың икенсе яртыһында ул Рәсәйҙең бөтә мосолман халҡына тарала.
1773 йылда император Екатерина II бойороғо менән дин тотоу түҙемлелеге тураһында Синод ҡарары ҡабул ителә. Ә 1788 йылда Өфөлә мөфтөй башлығында Ырымбур мосолман диниә йыйылышын ойоштороу тураһында исемле указ сығарыла. Беренсе мөфтөй итеп Мөхәмәтйән Хөсәйенов тәғәйенләнә.
Шул уҡ ваҡытта, Рәсәй империяһының конфессия сәйәсәтендә иң мөһим үҙгәрештәр хаҡында әйтергә кәрәк. XVI-XVIII быуаттар дауамында батша хөкүмәте башҡорттарҙың ергә аҫабалыҡ хоҡуҡтарына һәм ислам динен тотоу иркенә ҡағылышлы килешеү шарттарын бер нисә тапҡыр боҙған. Башҡорттарҙың һәм Рәсәйҙең башҡа мосолман халыҡтарының Бүгәсәү ихтилалында ҡатнашыуы дәүләттән исламға ҡарата айырыуса һығылмалы ҡараш талап итә.
Мосолман йыйылышын ойоштороу тышҡы сәйәсәттә лә мөһим әһәмиәткә эйә. Империя сиктәрен киңәйтеү һәм уның составына Урта Азия һәм Кавказ мосолман халыҡтарын индереү, Төркиә һәм Иран менән һуғыш ислам халҡына мөнәсәбәттәрҙе ҡайтанан ҡарауҙы талап итә. Бындай шарттарҙа берҙән-бер дөрөҫ ҡарар — ил мосолмандары һәм дәүләт власы алдында юғары статусҡа эйә булған үҙ мосолман диниә үҙәген булдырыу.
1788 йылғы указ менән төҙөлгән Өфөләге Ырымбур мосолман диниә йыйылышы, бер яҡтан, илдең мосолман халҡын ойоштороу институты булһа, икенсе яҡтан, дәүләт-ислам мөнәсәббәттәрен көйләүҙең әһәмиәтле ҡоралы булып тора.
Мосолмандар диниә назараты үҙ тарихында юғары статусын һәм абруйын һаҡлап ҡалып килә. Әлеге ваҡытта Рәсәй мосолмандары Үҙәк диниә назараты, барлыҡ ислам донъяһы, дәүләт алдында Рәсәй мосолмандар берләшмәһе мәнфәғәттәрен яҡлау хоҡуҡтарын юғалтыуға ҡарамаҫтан, мосолман берләшмәһен ойоштороуҙа төп институт булып ҡала. Ырымбур мосолман диниә йыйылышының хаҡлы вариҫы динһеҙлек йылдарында ла исламдың рухи байлығын һаҡлап алып ҡала.
Рәсәй мосолмандары Үҙәк диниә назаратының 225 йыллығына арналған тантаналы саралар Өфөлә октябрҙә уҙғарыласаҡ.


text:
Урал аръяғында умартасылыҡты үҫтереү буйынса семинарҙар үтте
Башҡортостан Умартасылыҡ һәм апитерапия буйынса ғилми-тикшеренеү үҙәге Урал аръяғында — Бөрйән, Учалы, Әбйәлил һәм Ейәнсура райондарында умартасылыҡты үҫтереү мәсьәләләре буйынса семинар-кәңәшмә үткәрҙе. Унда ҡортсолар, ветеринар хеҙмәт, урман хужалығы хеҙмәткәрҙәре, муниципаль район хакимиәте вәкилдәре, сауҙа предприятиелары етәкселәре һәм мәктәп директорҙары тармаҡтың проблемалы мәсьәләләрен тикшерҙе.
Башҡортостан Умартасылыҡ һәм апитерапия буйынса ғилми-тикшеренеү үҙәге ғалимдары тармаҡты үҫтереүҙең перспективалы пландары, һәр районда бал ҡорттарын аҫрау технологияларының үҙенсәлектәре тураһында һөйләне, тип хәбәр иттеләр БР Ауыл хужалығы министрлығының матбуғат хеҙмәтенән. Белгестәр бал ҡорттары ауырыуҙарын иҫкәртеү һәм дауалау, умарталыҡта яҙғы эштәрҙе үткәреү буйынса кәңәштәр биргән.
Семинарҙа башҡорт тоҡомло бал ҡорттарын үрсетеү буйынса тоҡомсолоҡ репродукторы ойоштороласаҡ хужалыҡтар билдәләнгән. Улар төбәктәге умарталыҡтарҙы күстәр һәм инә ҡорттар менән тәьмин итәсәк. Йәнә һәр райондың мәктәптәрендә умартасылыҡ буйынса уҡытыуҙы ойоштороу мәсьәләһе ҡаралған.
Аҙна аҙағына тиклем ошондай уҡ семинарҙар Баймаҡ, Хәйбулла, Йылайыр райондарында ла үткәреләсәк.


text:
«Беҙ бәйләнештә!» конкурсына эштәр ҡабул итеү тамамлана
Төбәк журналистары өсөн «Беҙ бәйләнештә!» бөтә Рәсәй конкурсына эштәр ҡабул итеү дауам итә. Элемтә тармағы һәм телекоммуникациялар тураһындағы иң яҡшы материалға йыл һайын ойошторолоусы ижади ярыш Рәсәйҙең Элемтә һәм киң коммуникациялар министрлығы ҡанаты аҫтында үтә.
Тармаҡ проблемаларына, ҡулланылышҡа индерелеүсе инновацион яңылыҡтарға һәм яңы продукттарға киң мәғлүмәт саралары иғтибарын йәлеп итеү — уның төп маҡсаты, тип билдәләнгән ведомство сайтында. Бынан тыш, ойоштороусылар фекеренсә, был теманы объектив һәм бөтә яҡлап яҡтыртыу тармаҡ профессияларын популярлаштырыуға һәм өҫтөнлөклө эш биреүсе имиджын формалаштырыуға булышлыҡ итәсәк.
Конкурста рәсми теркәлгән киң мәғлүмәт саралары журналистары ҡатнаша ала.
2011 йылдың 1 апреленән 2012 йылдың 16 апреленә тиклемге осорҙа донъя күргән материалдар конкурсҡа ҡабул ителә.
Конкурс «Иң яҡшы радиожурналист», «Иң яҡшы тележурналист», «Иң яҡшы баҫма мәғлүмәт сараһы журналисы», «Иң яҡшы интернет-баҫма журналисы», « Иң яҡшы фотокорреспондент» кеүек номинациялар буйынса үткәрелә. Конкурс сайтында һәм социаль селтәрҙәрҙә тауыш биреү йомғаҡтары буйынса «Тамашасылар һөйөүе призы» номинацияһында ла еңеүсе билдәләнәсәк.
Эштәрҙе 2012 йылдың 16 апрелендә ҡабул итеү тамамлана. 2012 йылдың 1 майына тиклем конкурсҡа йомғаҡ яһаласаҡ һәм уның һөҙөмтәләре 14-17 майҙа Мәскәүҙә үтәсәк 24-се «Связь-Экспокомм-2012» халыҡ-ара күргәҙмәһендә йәмәғәтселек иғтибарына тәҡдим ителәсәк.


text:
«Башҡортостан» милли паркы ҡунаҡтары уның матурлығын баһаланы Фото: Олеся Арамелева, Евгения Сюткина
«Башҡортостан» милли паркы ҡунаҡтары уның матурлығын баһаланы
«Башҡортостан» милли паркы ҡунаҡтары уның матурлығын баһаланы Фото: Олеся Арамелева, Евгения Сюткина
ӨФӨ, 2016 йыл, 3 октябрь. /«Башинформ» мәғлүмәт агентлығы, Евгения Сюткина/.
Мәләүез районында «Башҡортостан» милли паркының 30 йыллығын байрам итеү сиктәрендә «Тәбиғәт. Фән. Мәҙәниәт» тип аталған Бөтә Рәсәй ғилми-ғәмәли конференция тамамланды. Уның эшендә ҡурсаулыҡ, тәбиғәт паркы һәм башҡа айырыуса һаҡланыусы биләмә етәкселәре һәм ғилми хеҙмәткәрҙәр ҡатнашты. Атап әйткәндә, Көньяҡ Урал дәүләт тәбиғәт ҡурсаулығы, Печора-Илыч дәүләт ҡурсаулығы, Ростов дәүләт тәбиғәт биосфера ҡурсаулығы, «Белогорье» дәүләт тәбиғәт ҡурсаулығы, Силәбе өлкәһендәге «Тағанай» милли паркы хеҙмәткәрҙәре һәм башҡалар килде.
Юбилей тантаналары программаһында түңәрәк өҫтәлдәр, «Башҡорт Уралы» биосфера резерватының координация советы ултырышы, «Башҡортостан» милли паркы биләмәһе буйлап экскурсиялар, Нөгөш һыу һаҡлағысы буйында бәләкәй генә шыршыларҙан аллея ултыртыу ҡаралғайны.
Ҡурсаулыҡ биләмәләре вәкилдәре «Башҡортостан» тәбиғәт паркының үҙенсәлекле тәбиғәте, Нөгөш һыу һаҡлағысының матурлығы менән һоҡланды.
Нижегород өлкәһенең «Воскресенское Поветлужье» тәбиғәт паркы директоры Алексей Гроза республикала икенсе тапҡыр һәм «Башҡортостан» милли паркы — Волга буйы федераль округында ғына түгел, илдәге иң матур урындарҙың береһе, тип иҫәпләй. Республикабыҙҙың тәбиғәт байлыҡтары — тауҙар, урмандар, һыу ресурстары — бер кемде лә битараф ҡалдырмай.
«Хәҙер «Башҡортостан» милли паркының эшендә йәнлелек һиҙелә. Коллектив тәбиғәтте, биотөрлөлөктө һаҡлау, туризмды үҫтереү менән әүҙем шөғөлләнә. Конференцияла Бөрйән бал ҡорто тоҡомон һаҡлап ҡалыу, ҡурсаулыҡ биләмәһен киңәйтеү тураһында мөһим мәсьәләләр күтәрелде. Ҡыҙғанысҡа ҡаршы, беҙҙең ҡануниәт камил түгел, һәм ҡайһы бер мәсьәләне хәл итеү юлының маҡсатлы ярашлы булыуына бер кем дә шикләнмәй, әммә уны юридик яҡтан тормошҡа ашырыу ауыр. Бөрйән бал ҡортон һаҡлап ҡалыу идеяһы бик мөһим. 2021 йылда Башҡортостанда «Апимондия» халыҡ-ара форумын уҙғарыу күҙаллана. Ул республика биләмәһендә умартасылыҡты үҫтереүгә яңы импульс бирәсәк. Милли парктың коллективына артабан да уңыштар теләйем», — тине Алексей Гроза.


text:
Башҡорт академия драма театры сираттағы миҙгелен «Ер менән күк араһында» спектакле менән тамамлай
М.Ғафури исемендәге Башҡорт дәүләт академия драма театры 14 июндә сираттағы 93-сө миҙгелен Башҡортостандың халыҡ яҙыусыһы Талха Ғиниәтуллин әҫәре буйынса (Рәлиф Кинйәбаев инсценировкаһы) «Ер менән күк араһында» спектакленең премьераһы менән тамамлай.
Спектаклдең ҡуйыусы режиссеры – Гөлдәр Ильясова, ҡуйыусы рәссамы – Альберт Нестерев, композиторы – Илшат Яхин, хореографы – Сулпан Асҡарова.
«Ер менән күк араһында» спектаклендә йәшәү һәм үлем сигендә ғазапланған Ильяс исемле егет һүрәтләнә. Үлемгә дусар әҙәм балаһының йәнен алыр өсөн Хоҙай Ғазраилды ебәрә. Ул, әгәр егет йәшәүҙе һайлаһа, алда ниндәй тормош көтәсәген тәфсирләй. Ярлылыҡ, кәмһетелеү, һыҙланыу — барыһын да күреп, һалдат үҙ ҡарарын ҡабул итә.
Спектаклдә Әхәт Хөсәйенов, Сара Буранбаева, Гүзәл Маликова, Илдар Ғүмәров, Илфат Булатов, Фирғәт Ғарипов, Шәүрә Дилмөхәмәтова, Айһылыу Йомағолова, Фирҙәүес Ғиззәтуллина, Ринат Баймырҙин, Руслан Ғәлимов ҡатнаша.


text:
Башҡортостан Хөкүмәте йәшәү минимумы күләмен билдәләне
Башҡортостан Хөкүмәте ҡарары менән 2012 йылдың беренсе кварталына уртаса бер ай өсөн йәшәү минимумы күләме билдәләнде.
Йән башына иҫәптә ул 5485 һум тәшкил итте. Эшкә һәләтле халыҡ өсөн йәшәү минимумы күләме – 5857 һум, пенсионерҙарға – 4470 һум, балалар өсөн 5391 һум тәшкил итте.
Йәшәү минимумы күләме «Башҡортостан Республикаһында ҡулланыу кәрзине тураһында» һәм «Башҡортостан Республикаһында ҡулланыу кәрзинен һәм йәшәү минимумын билдәләү тәртибе тураһында» БР закондарына ярашлы билдәләнде.


text:
Төбәктә Умартасылыҡ продукцияһы етештереүселәр һәм эшкәртеүселәр ассоциацияһы булдырылды
Башҡортостанда Төбәк-ара умартасылыҡ продукцияһы етештереүселәр һәм эшкәртеүселәр эшмәкәрлеген координациялау ассоциацияһы булырылды. Коммерцияға ҡарамаған ойошма булдырыу башланғысы менән умартасылыҡ өлкәһендә уңышлы эшләгән ҙур предприятиелар сығыш яһаны.
Башҡортостан балын һәм умартасылыҡ продукттарын Рәсәй һәм донъя баҙарҙарына сығарыу Ассоциация алдында торған төп бурыстарҙың береһе булып тора. Шулай уҡ республика һәм Рәсәй умартасыларының үҙ-ара хеҙмәттәшлек итеүе һәм уларҙың мәнфәғәттәрен яҡлау мөһим йүнәлештәр иҫәбендә.
Ассоциацияға ингән предприятиелар йыл һайын Башҡортостанда һәм илдең башҡа төбәктәрендә 400 тонна башҡорт балы һата. Йәнә 200 тонна бал яҡын һәм алыҫ сит илдәргә ебәрелә. Балдан тыш, улар умартасылыҡ продукттарын файҙаланып, 800 төрҙән ашыу продукция етештерә.
Ойошма ағзалары булған умартасылар хужалыҡтарында бөгөнгө көндә 10 меңдән ашыу күс иҫәпләнә.


text:
Башҡортостан Хөкүмәте менән «Башнефть» компанияһы араһында экологик килешеү төҙөләсәк
Башҡортостан Хөкүмәте менән «Башнефть» акционерҙар нефть компанияһы» асыҡ акционерҙәр йәмғиәте араһындағы тирә-яҡ мөхитте һаҡлау буйынса килешеүгә алдағы көндәрҙә ҡул ҡуйыу планлаштырыла. «Был документ өҫтөндә эште тамамланыҡ тиергә була», — тип хәбәр итте журналистарға кесе йома,17 ғинуарҙа, нефть компанияһы президенты, компания идараһы рәйесе Александр Корсик.
Уның һүҙҙәренсә, «Башнефть» компанияһының бурыстары, тәү сиратта, «заводтарҙа атмосфераға зарарлы матдәләр бүлеп сығарыу сығанаҡтарына контроллек итеү аппаратураһын урынлаштырыуға ҡағыла». Мониторингты реаль ваҡыт режимында ойоштороу планлаштырыла.
Атмосфераға төшкән ауырлыҡты «Башнефть» яңыртыу программаһы иҫәбенә кәметергә ниәтләй. «Ҡулайламаларҙы реконструкциялау барышында тирә-яҡ мөхит өсөн минималь негатив эҙемтәләргә килтергән ҡоролмалар ҡулланырға тырышабыҙ», — тине Александр Корсик.


text:
«Оркестрҙа уйнаусыларҙың баш ҡалаһы Өфөгә күсә» — «Урал ауазы» халыҡ-ара конкурс-фестиваленең жюри ағзалары Фото: автор фотоһы
«Оркестрҙа уйнаусыларҙың баш ҡалаһы Өфөгә күсә» — «Урал ауазы» халыҡ-ара конкурс-фестиваленең жюри ағзалары
«Оркестрҙа уйнаусыларҙың баш ҡалаһы Өфөгә күсә» — «Урал ауазы» халыҡ-ара конкурс-фестиваленең жюри ағзалары Фото: автор фотоһы
ӨФӨ, 2016 йыл, 29 март. /«Башинформ» мәғлүмәт агентлығы, Ләйлә Аралбаева/.
Өфөлә «Урал ауазы» III Халыҡ-ара оркестрҙар һәм халыҡ уйын ҡоралдары ансамблдәре конкурс-фестивале асылды. Фестивалгә арналған матбуғат конференцияһында халыҡ-ара жюри ағзалары уның үҙенсәлектәре хаҡында һөйләне.
«Быйыл конкурста 30 коллектив ҡатнаша, бындай хәлдең булғаны юҡ ине, — тип билдәләне «Урал ауазы» проектының авторы, Халыҡ уйын ҡоралдары милли оркестры етәксеһе Рәмил Ғәйзуллин. — Беҙ положениены бер аҙ үҙгәрттек. Әгәр уҙған йылдарҙа профессиональ коллективтар булһа, быйыл тәүге тапҡыр музыка мәктәптәренең балалар коллективтары һәм художестволы үҙешмәкәрлек өҫтәлде».
Мәскәүҙән, Башҡортостандан, Сыуашстандан, Удмуртиянан, Мордовиянан, Татарстандан, Силәбе өлкәһенән, Приморье крайынан, Азербайжандан, Ҡаҙағстандан, Белоруссиянан ҡатнашыусылар бар. Ғ.Әлмөхәмәтов исемендәге гимназияла конкурс тыңлауҙары башланды. Һөҙөмтәләр 31 мартта гала-концертта иғлан ителәсәк.
Фестивалде Ырымбур академия рус халыҡ хоры һәм Халыҡ уйын ҡоралдары милли оркестры асты. Халыҡ уйын ҡоралдары милли оркестрының концерты уның 15 йыллыҡ эшмәкәрлегенә йомғаҡ яһау булды.
«Программа бик үҙенсәлекле. Уға 15 йыл эсендәге иң яҡшы әҫәрҙәр ингән — Анатолий Кукубаевтың, донъя халыҡтарының музыкаһы яңғыраны. Оркестр даими үҫешә. Музыкаль программа сиктәрендә Шанхай хеҙмәттәшлек ойошмаһы саммитында сығыш яһағанда оркестрҙы юғары баһалауҙарын, етәкселектең ярҙам итеүен ишетеү бик ҡыуаныслы булды», — тип һөйләне «Садко» муниципаль рус оркестры етәксеһе һәм баш дирижеры, профессор Владимир Лавришин (Силәбе).
Фестивалдең төп сифаттарының береһе — оркестр репертуары менән алмашыу. Положениеға ярашлы, төрлө төбәктәрҙән килгән коллективтар башҡорт композиторҙарының әҫәрҙәрен башҡарырға тейеш.
«Илебеҙҙә ошоға оҡшаш конкурс юҡ. Хәҙер бәйге бөтә йүнәлештәрҙе лә үҙ эсенә алды: профессиональ, үҙешмәкәр, балалар коллективтары. Әкренләп оркестрҙа уйнаусыларҙың баш ҡалаһы Өфөгә күсә»», — тип йомғаҡ яһаны Владимир Лавришин.


text:
Автомобиль
Автомоби́ль ( бор. грек. aὐto — үҙе һәм лат. mobilis — хәрәкәт итеүсе), автомаши́на, автотранспорт сараһы, дөйөм алғанда автотехника — моторлы, рельсһыҙ, кәмендә дүрт тәгәрмәсле юл транспорты. Төрҙәргә бүленеше: еңел автомобиль, йөк автомобиле, автобус, троллейбус, бронетранспортёр. Ауыл хужалығы машиналары һәм мотоциклдар автомобиль булып иҫәпләнмәй. Ябай телмәрҙә автомобиль һүҙе урынына башлыса машина тип әйтәләр.
Механик транспорт сараһы, ғәҙәттә юлдарҙа кеше йәки йөк ташыу йәки ошо транспорт сараларын юлдарҙа тартып барыу өсөн ҡулланыла. Был термин тролейбустарҙы, йәғни электр үткәргестәре менән тоташтырылған рельсһыҙ транспорт сараларын үҙ эсенә ала; әммә ауыл хужалығы машиналары был иҫәпкә инмәй, сөнки улар өсөн кеше һәм йөк ташыу ярҙамсы эшмәкәрлек кенә булып тора.
— Ст. 1, Юл хәрәкәте конвенцияһы (Вена, 8 ноябрь 1968 йыл)
Ғәҙәттә кеше һәм йөк ташыу йәки транспорт сараларын юлдарҙан буксирлау өсөн ҡулланылған төрлө механик үҙйөрөшлө транспорт саралары,; ул иҫәпкә ауыл хужалығы тракторҙары инмәй.
— Ст. 1, Халыҡ-ара йөк ташыу менән шөғөлләнгән транспорт саралары экипаждары эшенә ҡағылышлы Европа килешеүе, (ЕСТР) Женева, 1970 йылдың 1 июле
Ҡоро ер транспорт саралары — үҙ көсө менән йөрөгән; төрлө һыҙаттан хәрәкәт иткән кәмендә дүрт тәгәрмәсле (улар ергә тейеп торорға тейеш) , идара ителеше һәм хәрәкәте лә кәмендә ике тәгәрмәс менән тәьмин ителергә тейешле транспорт сараһы
— Халыҡ-ара спорт кодексы ФИА, ст. 13
Классификациялау[үҙгәртергә | вики-тексты үҙгәртергә]
- Еңел автомобиль — Кеше (бер кешенән ете кешегә тиклем; йөрөтөүсе иҫәпләнмәй) һәм йөк ташыу өсөн. Дөйөм массаһы 3500 кг артыҡ булмаҫҡа тейеш. Еңел автомобилдәр ябыҡ кузов менән эшләнә(седан, лимузин, купе, хетчбэк, универсаль һәм фургон) һәм өҫтө алына торған кузов менән (кабриолет, родстер, ландо һәм фаэтон).
- Йөк автомобиле — йөк ташыу өсөн автомобиль. Шулай уҡ йөк шассийы ҡуйылған махсус автомобилдәр сығаралар.
- Бик ауыр йөк күтәрә алған автомобиль, күсәренә 12О кН-нан ( 12 тонна көс) артыҡ көс төшкән, ә киңлеге буйынса габариты 2,5 м артыҡ фура — автомобиль, автопоезд йә икенсе төрлө автотранспорт саралары.
- Бөтә ерҙән дә үтә алыр автомобиль — бер нисә күсәргә (йә төп күсәре бер, әммә дифференциалын блокировҡаға күсерергә мөмкин булған)идара итер приводлы еңел йә йөк автомобиле. Юлһыҙ урындарҙан йөрөргә ҡулайлаштырылған.
- Спорт автомобиле — юғары тиҙлекле, юғары кеүәтле двигатель менән һәм кузовы тәпәш булған автомобиль.
- Автобус — 8-ҙән артыҡ кеше ташырлыҡ, троллейбус булып иҫәпләнмәгән автомобиль.
- Троллейбус — 8-ҙән артыҡ кеше ташырлыҡ һәм тышҡы электр үткәргестән хәрәкәт иткән автомобиль.
- Электромобиль — хәрәкәте үҙ электр аккумулятор батареяһынан булған автомоблиль.
Двигатель төрө буйынса:
- Быу автомобиле
- Бензиндә эшләгән автомобиль
- Дизелдә эшләгән автомобиль


text:
Баш ҡалала «Балалар альбомы» проектында йәнә легендар балет артисы Владимир Васильев сығыш яһайФото: Олег Яровиков | Видео: Мирон Доровских
Баш ҡалала «Балалар альбомы» проектында йәнә легендар балет артисы Владимир Васильев сығыш яһай
Баш ҡалала «Балалар альбомы» проектында йәнә легендар балет артисы Владимир Васильев сығыш яһайФото: Олег Яровиков
ӨФӨ, 2015 йыл, 21 сентябрь. /«Башинформ» мәғлүмәт агентлығы, Ләйлә Аралбаева/.
22 сентябрҙә Өфөлә «Балалар альбомы» хәйриә проектының яңы, туғыҙынсы бүлеге күрһәтелә. «Тылсымлы балет донъяһы» программаһы музыканы, һүҙҙе һәм хореографияны берләштерәсәк. Тасуири уҡыусы сифатында проектҡа йәнә легендар балет артисы һәм хореограф, СССР-ҙың һәм Рәсәйҙең халыҡ артисы Владимир Васильев саҡырылған. «Башинформ» агентлығының матбуғат залында сараны ойоштороусылар — танылған артист үҙе, «Мәрхәмәт» фонды президенты Айгөл Гәрәева, Башҡортостан Милли симфоник оркестрының баш дирижеры Раушан Яҡупов һәм ПТБ банкының башҡарма директоры Альберт Әлимбәков программаның үҙенсәлектәре һәм көтөлмәгән бүләктәр хаҡында һөйләне.
«Алдыбыҙҙа ҡатмарлы бурыс тора. Иң мөһиме — балаларға балет сәнғәтенең нескәлеген күрһәтеү. Һуңынан уларҙың бейеү менән шөғөлләнеүҙәрен теләр инек. Сөнки бейеү — хис-тойғоларҙы, уй-фекерҙәрҙе белдереүҙең үҙенсәлекле сараһы, бының өсөн тәржемә кәрәкмәй», — тип иҫәпләй Владимир Васильев.
Кисәнән бирле оркестр, Башҡорт дәүләт опера һәм балет театры артистары менән репетициялар бара. Был юлы программаның нигеҙен Людвиг Минкустың «Дон Кихот» һәм Сергей Прокофьевтың«Золушка» балеттары тәшкил итә. Ойоштороусылар әйтеүенсә, тамашаға Өфө балетының унлаған артисы, шул иҫәптән Гүзәл Сөләймәнова ҡушыла.
«Дон Кихот»тың музыкаһында шампан тамсылары ла, шатлыҡ һәм фейерверк та бар. «Золушка» балетын Прокофьев ХХ быуатта, оҙаҡ ваҡыт сит илдә булғандан һуң Пермдә эвакуация ваҡытында яҙған. Беҙгә ошо музыканы уйнау бик оҡшай, проектта йәнә Владимир Викторовичтың ҡатнашыуы — беҙҙең өсөн ҙур хөрмәт», — тип билдәләне дирижер Раушан Яҡупов.
Башҡортостандың Мәҙәниәт министрлығы булышлығында «Мәрхәмәт» хәйриә фонды, Милли симфоник оркестр ойошторған проект беренсе тапҡыр «Башҡортостан» дәүләт концерт залында уҙасаҡ. Мең урынға иҫәпләнгән залға саҡырыу билеттары ҡалмаған да инде. Йола буйынса, проектҡа сәләмәтлек мөмкинлектәре сикләнгән, етем балалар, Башҡорт хореография колледжы уҡыусылары, музыкаль яҡтан һәләтле балалар киләсәк.
Промтрансбанк һәм Башҡортостан генерациялаусы компанияһының булышлыҡ итеүе һөҙөмтәһендә балалар һәм ата-әсәләр өсөн «Балалар альбомы» концерттарына инеү бушлай.


text:
Төбәктә «Яҡташтар» проектының икенсе этабы үтә
Башҡортостанда «Яҡташтар» проектының икенсе этабы үтә. Республиканың барлыҡ ауылдарында волонтерҙар өй буйлап йөрөп, халыҡты билдәле яҡташ исеменә дәғүә итеүселәр менән таныштыра. Бынан тыш, һәр кем яңы исемдәр тәҡдим итеп, был исемлекте тулыландыра ала.
Шулай итеп, мәҫәлән, Ишембай районында яҙыусы Ноғман Мусин, мәғрифәтсе Әхмәтзәки Вәлиди, депутат, Ишембайҙың почетлы гражданы Владимир Поляков һәм спортсы Галина Куклева лидерҙар рәтендә ҡала.
Әлбиттә, Зәки Вәлиди Ишембай еренең иң легендар тарихи шәхестәренең береһе булып тора, шуға күрә ҡала халҡының уның өсөн тауыш биреүе һис ғәжәп түгел. Шулай уҡ ҡала халҡы исемлеккә табиптарҙы, уҡытыусыларҙы һәм ябай эшселәрҙе индерә. Дәғүә итеүселәрҙең исемдәре билдәләнгән анкеталар 9 февралгә тиклем ҡабул ителә. Тауыш биреү иң лайыҡлы яҡташтарҙың исемдәрен асыҡларға ярҙам итәсәк, тип ышана ойоштороусылар.
Тауыш биреү лидерҙары исемлеге, шулай уҡ проект тураһында башҡа мәғлүмәт менән акция сайтында танышырға мөмкин.


text:
Өфөгә ШОС һәм БРИКС саммиттарына Белоруссия Президенты Александр Лукашенко киләсәк
ӨФӨ, 2015 йыл, 9 июнь. /«Башинформ» мәғлүмәт агентлығы, Артур Басиров/.
Өфөләге Шанхай хеҙмәттәшлек ойошмаһы һәм БРИКС саммиттарында Белоруссия Президенты Александр Лукашенконың ҡатнашыуы күҙаллана. Был хаҡта, Белоруссияның Сит ил эштәре министрлығы башлығы Владимир Макейға һылтанма яһап, «Новости» Рәсәй мәғлүмәт агентлығы хәбәр итә.
Белоруссияның тышҡы сәйәсәт ведомствоһы башлығы һүҙҙәренсә, республика менән ШОС һәм БРИКС-та ҡатнашыусы илдәр араһында яҡшы мөнәсәбәт булдырылған.
«Беҙ БРИКС сиктәрендә хеҙмәттәшлектең аныҡ йүнәлештәре буйынса әүҙем эш алып барырға әҙер. Беҙҙе финанс институты — Яңы үҫеш банкы ҡыҙыҡһындыра. Улар менән үҙ-ара файҙалы хеҙмәттәшлек булдырырға теләйбеҙ», — тип Владимир Макейҙың һүҙҙәрен килтерә агенство.
Иҫегеҙгә төшөрәбеҙ, Өфөлә ШОС һәм БРИКС саммиттары 8-10 июлдә уҙғарыла.


text:
Дәүләт Йыйылышының 17-се ултырышы асылды
Өфөлә Башҡортостан Республикаһының дүртенсе саҡырылыш Дәүләт Йыйылышы-Ҡоролтайҙың 17-се ултырышы — көҙгө сессияның беренсе ултырышы башланды.
Унда БР Дәүләт Йыйылышы-Ҡоролтай Рәйесе Константин Толкачев, БР Хөкүмәте Премьер-министры Раил Сарбаев, БР буйынса Баш федераль инспектор Петр Капишников һәм башҡа рәсми кешеләр ҡатнаша.
Депутаттар ултырыштың эшсе органдарын һайланы һәм көн тәртибен раҫланы. Уға 50 мәсьәлә индерелде, шул иҫәптән 29 республика һәм биш федераль закон проектын ҡарау.


text:
Йәш экологтар ғүмере өсөн хәүефле урында ял итә
Мәләүез район-ара прокуроры «Йәш эколог» Республика экология-биология үҙәгенең йәйге лагеры эшен туҡтатыуҙы һорап судҡа дәғүә биргән. Был турала БР Прокуратураһының матбуғат хеҙмәте хәбәр итә.
Лагерь Нөгөш һыуһаҡлағысы буйында урынлашҡан. Тикшереү барышында прокуратура хеҙмәткәрҙәре һауыҡтырыу лагерында балаларҙың йәйге ялын ойошторғанда закондар боҙоуҙы асыҡлаған. Мәҫәлән, лагерға балалар килер алдынан эсәр һыуға анализ үткәрелмәгән, һыу ятҡылығының ярҙары һәм төбө тикшерелмәгән, йөҙә белмәгән балаларға һыу инеү урыны юҡ. Лагерь урман эсендә урынлашҡан, һыу менән тәьмин итерлек сығанаҡ һәм гигиена саралары ҡаралмаған. Туристик лагерь территорияһы бер ниндәй айырыу билдәләре менән билдәләнмәгән.


text:
Өфөләге традицион күсемһеҙ милек күргәҙмә-йәрминкәһе форматын үҙгәртә
27-29 октябрҙә Өфөнөң «Аҡбуҙат» ипподромында күсемһеҙ милек, төҙөлөш һәм инвестициялар буйынса форум үтәсәк. Бығаса ойоштороусылар тарыраҡ форматҡа өҫтөнлөк биреп, күргәҙмә-йәрминкә һәм эшлекле программа менән сикләнһә, хәҙер, заман шарттарынан сығып, был сара киңерәк форматҡа күсә.
«Азимут» күсемһеҙ милек буйынса берҙәм мәғлүмәт хеҙмәте хәбәр итеүенсә, форумдың эш программаһы профессионалдар өсөн конференциялар, семинарҙар, түңәрәк өҫтәлдәр ойоштороуҙы, халыҡ өсөн консультациялар, мастер-кластар һәм тренингылар үткәреүҙе күҙ уңында тота. Традицион «Күсемһеҙ милек. Көҙ–2011» күргәҙмәһендә күсемһеҙ милек һәм төҙөлөш баҙарында ҡатнашыусыларҙың — республика, Рәсәй һәм сит илдәрҙең алдынғы операторҙарының объекттары һәм хеҙмәттәре тәҡдим ителәсәк. Сараның бизнес-турҙарҙан, яңы объекттар һәм хеҙмәттәрҙе презентациялауҙан торған күсмә өлөшө лә киңәйтелгән.
— Әгәр форум беҙгә өҫтәмә рәүештә тағы бер генә фатирҙы һатырға ярҙам итһә лә, ул үҙен тулыһынса аҡланы, тип иҫәпләйәсәкбеҙ, — ти күргәҙмәнең даими ҡатнашыусылары – Башҡортостан Республикаһының Торлаҡ төҙөлөшө фонды вәкилдәре.


text:
Көньяҡ райондарҙың ауыл биләмәләре башлыҡтары квалификацияһын күтәрә
Республиканың өс көньяҡ төбәге – Йылайыр, Баймаҡ һәм Бөрйән райондарының ауыл биләмәләре башлыҡтары биш көнлөк уҡыу семинарына йыйылды. Сара муниципаль кадрҙар әҙерләү һәм ҡайтанан әҙерләү планына ярашлы Баймаҡ районының «Талҡаҫ» ял йортонда үткәрелә. Йылайыр районы хакимиәтенең мәғлүмәт-аналитика бүлегенән хәбәр итеүҙәренсә, уҡытыу программаһы 2003 йылдың 6 октябрендәге 131-се «Рәсәй Федерацияһында урындағы үҙидараны ойоштороу тураһында»ғы Федераль закон положениеларын һәм башҡа норматив акттарҙы өйрәнеүгә һәм тормошҡа ашырыу методикаларына таянып төҙөлгән.
Баймаҡ, Бөрйән һәм Йылайыр райондары хакимиәт башлыҡтарының ғәмәлдәге ҡануниәткә үҙгәрештәр индереү сәбәпле муниципаль берәмек хакимиәттәре хеҙмәткәрҙәрен бергә уҡытыу тураһындағы килешеүе бындай уҡыу семинарын ойоштороуға булышлыҡ итте.


text:
Эшҡыуарҙар хеҙмәткәрҙәргә эш хаҡы түләүҙә дифференциацияны күҙәтергә тейеш
2011 йылдың 1 ғинуарынан Башҡортостанда минималь эш хаҡы 5500 һумдан кәм булмаҫҡа тейеш. Ошондай минималь эш хаҡы күләмен билдәләү тураһында Килешеү 2010 йылдың 24 ноябрендә Башҡортостан Республикаһы Профсоюздар федерацияһы, төбәктең эш биреүселәр берләшмәһе һәм Башҡортостан Хөкүмәте тарафынан төҙөлдө.
Шуның менән бәйле БР Эшҡыуарлыҡ һәм туризм буйынса дәүләт комитеты бәләкәй һәм урта эшҡыуарлыҡ субъекттарына хеҙмәткәрҙәргә эш хаҡы күләме билдәләгәндә юғары квалификациялы һәм түбән квалификациялы кадрҙарға эш хаҡы түләүҙә дифференциацияны күҙәтергә тәҡдим итә.


text:
Фото:
Рөстәм Хәмитов Бөтөн донъя башҡорттары ҡоролтайы активы менән осрашты
Фото:
Башҡортостан Президенты Рөстәм Хәмитов Өфөлә иң ҙур халыҡ-ара башҡорт йәмәғәт ойошмаһы — Бөтөн донъя башҡорттары ҡоролтайы активы менән осрашты. Осрашыу ваҡытында туған тел, мәҙәниәт мәсьәләләре, ситтә йәшәүсе милләттәштәребеҙгә ярҙам итеү проблемалары, ойошманың быға тиклем ҡабул ителгән ҡарарҙарын тормошҡа ашырыу темалары күтәрелде.
— Был осрашыу дуҫтарса йылы мөхиттә үтте, туғандарса аралаштыҡ, тиергә мөмкин. Беҙ артабан нисек бергә эшләргә, ниндәй йүнәлештә хәрәкәт итергә кәрәклеген хәл иттек, булған проблемаларҙы ҡараныҡ. Һөйләшеү барышында бер ниндәй ҙә киҫкен мәсьәләләр күтәрелмәне. Бер-беребеҙҙе бик яҡшы аңланыҡ, бер телдә аралаштыҡ. Бөгөнгө осрашыу тәү сиратта миңә кәрәк ине: тағы бер тапҡыр кешеләрҙе ишетеү, уларҙы борсоған проблемаларҙы аңлау өсөн, һәм мин быға өлгәштем, – тине Рөстәм Хәмитов.
Рөстәм Хәмитов республиканан ситтә йәшәгән башҡорт халҡы вәкилдәренә ярҙам тураһында осрашыуҙа күп ҡабатланыуын айырым һыҙыҡ өҫтөнә алып китте, ә улар бөгөн – 500 меңдән ашыу кеше.
— Уларҙы, бигерәк тә ауыр хәлгә юлыҡҡандарҙы ярҙамһыҙ ҡалдырырға ярамай, — тип белдерҙе ул.
Рөстәм Хәмитов Халыҡтар дуҫлығы йортон икенсе урынға күсереү мәсьәләһен дә көнүҙәк тип билдәләне һәм Өфөләге Конгресс-холдың баштан уҡ Халыҡтар дуҫлығы йорто итеп төҙөлөүен телгә алды.
— Унда әлегә хәл ителмәгән финанс мәсьәләләре бар, беҙ уларҙы хәл итә алырбыҙ, тип уйлайым, – тине Рөстәм Хәмитов. — Халыҡтар дуҫлығы йортоноң Конгресс-холда урынлашыуын теләр инем.
Осрашыуҙа БЮТ телеканалы (Башҡортостан юлдаш телевидениеһы) мәсьәләһе лә күтәрелде.
— Был һөйләшеү телеканал коллективы менән осрашыуымдың дауамы булды, — тип билдәләне Рөстәм Хәмитов. – Тәнҡит булды. Һәм был урынлы тәнҡит, мин уның менән килешәм. Каналды яңыртабыҙ тип Беренсе, Икенсе йәки НТВ кеүек билдәле каналдарға конкуренция булдырырға маташырға ярамай.
Төбәк башлығы фекеренсә, БЮТ каналы үҙенең этник составын, башҡортса тапшырыуҙарҙы һаҡлап ҡалырға тейеш, сөнки канал аша Рәсәйҙең башҡа төбәктәрендә йәшәүсе башҡорттар менән аралашыу барғанын онотмайыҡ.
—БЮТ коллективы менән мин бындай һөйләшеү үткәрҙем һәм хәлдәр яҡшы яҡҡа үҙгәрер, тип ышанам, — тип билдәләне Рөстәм Хәмитов. — Башҡорт халҡының тарихын, мәҙәниәтен яҡтыртыусы тапшырыуҙар, телевидениела башҡорт телендәге заманса ҡыҙыҡлы идеялар кәрәк, – тине Рөстәм Хәмитов. БЮТ коллективы мин ҡуйған бурыстарҙы атҡарып сыға алыр, тип уйлайым.


text:
Электротранспорт паркы яңыртыласаҡ
Йыл аҙағына тиклем электротранспорт паркы тағы ла егерме өр-яңы модель троллейбус һәм трамвайҙар менән тулыланды.
Хәҙер Өфөлә 13 трамвай һәм 21 троллейбус маршруты бар. Бәйләнеш селтәренең дөйөм оҙонлоғо 331 километр тәшкил итә. Көн һайын электротранспорттың бөтә төрҙәре менән 230-240 мең кеше файҙалана, уларҙың күбеһе – льготасылар. “Өфө ҡалаһы ҡала округының электротранспорт идаралығы” муниципаль унитар предприятиеһының генераль директоры Михаил Давыдов ошондай мәғлүмәттәр килтерҙе.
Уның әйтеүенсә, транспортта энергияны һаҡлаусы технологиялар индереү иҫәбенә байтаҡ энергия экономиялана. Мәҫәлән, “Башҡортостан троллейбус заводы” асыҡ акционерҙар йәмғиәтенең яңылығы – асинхрон двигатель менән троллейбус («Тробус» моделе) – файҙаланыуҙа күпкә экономиялыраҡ һәм хәүефһеҙерәк, ә салон менән водитель кабинаһы бик тә уңайлы булыуы менән айырылып тора.
Хәтерегеҙгә төшөрәбеҙ, 1 ғинуарҙан Өфө электротранспортында пластик транспорт картаһы ғәмәлгә инәсәк, ул ҡағыҙ билеттарҙы алмаштырасаҡ һәм халыҡтың аҡсаһын да экономиялаясаҡ. Бының өсөн Смоленскиҙа етештерелгән 340 иҫәпләүсе ҡоролма (терминалдар) һатып алынды. Уларҙы һатып алыуға һигеҙ миллион һум аҡса тотонолдо. Бөтә кондукторҙар уҡытылды. Пассажирҙарҙың транспорт картаһы булмаған осраҡта, улар аҡса түләйәсәктәр. “Башинформ” хәбәр итеүенсә, 1 декабрҙән троллейбуста һәм трамвайҙа йөрөү хаҡы туғыҙ һум тәшкил итәсәк.


text:
Өфөлә 23 хужаһыҙ күсемһеҙ милек объекты асыҡланды
Бөгөнгө көндә Өфөлә 23 хужаһыҙ күсемһеҙ милек объекты асыҡланған. Был турала мэриялағы матбуғат конференцияһында Өфө хакимиәте башлығы урынбаҫары, ҡаланың муниципаль милкенә идара итеү комитеты рәйесе Рәмил Дилмөхәмәтов хәбәр итте.
— Был объекттар Октябрь, Орджоникидзе, Калинин, Дим һәм Ленин райондарында урынлашҡан, — тине ул. — Бөтә ҡоролмалар буйынса эш алып барыла. Шуларҙан быйыл билдәләнгән тәртиптә бер объект иҫәпкә ҡуйылған, быйыл йыл башында – 13. Ноябрҙә Росреестрға тағы бер объект буйынса иҫәпкә ҡуйыу өсөн документтар тапшырылды.
Ҡалған һигеҙе буйынса Муниципаль милек менән идара итеү комитеты был ҡоролмаларҙың хужаһыҙлыҡ статусын билдәләү буйынса эш үткәрә.
Рәмил Дилмөхәмәтовтың һүҙҙәренә ҡарағанда, хужаһыҙ объекттар ҡала халҡына проблемалар тыуҙыра. Уларҙың хужаһы булмағас, бер кем дә уларҙы ҡарамай. Был янғын сығыу ҡурҡынысы тыуҙыра. Шулай уҡ хужаһыҙ биналар, ҡағиҙә булараҡ, йәмһеҙ һәм ҡаланың дөйөм йөҙөн боҙа.
— Беҙ хужаһыҙ объекттарҙы асыҡлау буйынса 2006 йылдан әүҙем эшләй башланыҡ, — тип билдәләне Өфөнөң Муниципаль милек менән идара итеү комитеты рәйесе. – Тап шул саҡта милекте айырыу башланды. Беҙ ҡала буйлап ошондай объекттарҙы эҙләп йөрөп сығабыҙ. Был йүнәлештә махсус бүлектәр эшләй, ер контроле булдырылған. Иң элек, беҙ объекттың хужаһы бармы- юҡмы икәнлеген билдәләргә тейешбеҙ. Әгәр юҡ икән, был объекттарҙы муниципаль милеккә яҙабыҙ. Ҡала өсөн был өҫтөнлөк, сөнки бюджетыбыҙ тулылана. Әгәр объекттарҙы һатһаҡ, уларға баҙар хаҡы ҡуйыласаҡ.


text:
Архангел хакимиәте подрядсы һайлау ҡағиҙәһен боҙған
Архангел районы хакимиәте дәүләт һәм муниципаль ихтыяждар өсөн хеҙмәтләндереү күрһәтеүгә заказдар урынлаштырыу тураһында закондарҙы боҙоуға юл ҡуйған. Прокурорҙар тикшереү һөҙөмтәләре буйынса ошондай һығымтаға килгән.
Район үҙәгендә поликлиника бинаһын ике подъезлы торлаҡ йорт итеп реконструкцияларға ҡарар итәләр. Аукционда ҡатнашыуға төҙөлөш компанияларынан 19 заявка бирелә. Әммә уларҙың береһе генә индерелә —«Руслан» төҙөлөш компанияһы» яуаплылығы сикләнгән йәмғиәте. Аукцион үткәреү ваҡытына «Руслан» төҙөүселәре бөтә эштәрҙе башҡарып бөтөүе, йәғни аукциондың формаль ғына үткәрелеүе асыҡлана.
Комиссияның биш ағзаһы административ яуаплылыҡҡа тарттырыла һәм һәр береһенә 30-ар мең һум штраф һалына. Бынан тыш, тикшереү материалдарын прокуратура хеҙмәткәрҙәре “конкуренцияға юл ҡуймау, сикләү һәм бөтөрөү” статьяһы буйынса енәйәт эшә ҡуҙғатыуға район буйынса эске эштәр бүлегенә ебәрә. Хәҙер өҫтәп тикшереү эштәре алып барыла, тип хәбәр иттеләр БР Прокуратураһы матбуғат хеҙмәтенән.


text:
Республика башлығы енәйәттәрҙе асыҡлауҙы арттырырға талап итте
Башҡортостан башлығы Рөстәм Хәмитов республиканың хоҡуҡ һаҡлау органдарын енәйәттәрҙе, беренсе сиратта, ауыр енәйәттәрҙе, асыҡлауҙы арттырырға саҡырҙы.
— Енәйәтселек проблемаһы төбәгебеҙҙә элеккесә бик киҫкен тора, — тине ул шаршамбы көнө БР Прокуратураһындағы кәңәшмәлә. – Быйыл 11 айҙа республикала 15 меңдән ашыу ауыр һәм айырыуса ауыр енәйәт яһалды. Был уҙған йылдың шул уҡ осорондағынан һигеҙ процентҡа кәмерәк булһа ла, беҙҙең статистика яҙмышы боҙолған был 15 мең кешенең береһен дә йыуатмай. Мин, республиканың хоҡуҡ һаҡлау органдары һәр кешенең именлеге өсөн яуаплы тип, тағы бер тапҡыр иҫкәртер инем.
Бөгөн, Рөстәм Хәмитов әйтеүенсә, Башҡортостанда теркәлгән енәйәттәрҙең һәр өсөнсөһө асылмайынса ҡала. Бынан тыш, вазифалы кешеләрҙең енәйәттәрен йәшереү кеүек кире тенденция урын ала. Ҡайһы берҙә хоҡуҡ һаҡлау органдары хеҙмәткәрҙәре енәйәтте асыҡлау урынына уны теркәүҙән баш тарталар.
— Ошо рәүешле эш итеүселәр ысынында иһә енәйәтте йәшереп, енәйәтселәргә булышлыҡ итәләр, — тине Президент. — Быйыл декабрҙә генә республика Прокуратураһы ошондай енәйәтте йәшереүҙең 40 фактын асыҡланы. Шуға күрә хоҡуҡ һаҡлау органдары етәкселегенә енәйәтте теркәүҙән баш тартҡан хеҙмәткәрҙәренә ҡарата ҡәтғи саралар күрергә кәрәк. Әгәр республикабыҙҙа тәртип урынлаштырмаһаҡ, иртәме-һуңмы беҙҙә лә Кущевский станицаһындағы кеүек хәлдәр килеп тыуыуы ихтимал.


text:
Фото:
Мортаза Рәхимовҡа һуғыш һәм хеҙмәт ветерандары рәхмәт белдерҙе
Фото:
Башҡортостан Республикаһы Президенты Мортаза Рәхимов исеменә Башҡортостан республика ветерандар советы рәйесе Марат Муллағәләмовтан хат килде.
Республика ветерандар советы, Өфөгә Бөйөк Ватан һуғышында Еңеүҙең 65 йыллығы айҡанлы тантаналарға саҡырылған 270 һуғыш һәм хеҙмәт ветераны исеменән Марат Муллағәләмов республика етәкселегенә байрамды ойошторған өсөн рәхмәт белдерә.
Хатта, атап әйткәндә, шулай тиелә:
«Еңеү байрамын һәм парадын бик яҡшы итеп ойошторған, өлкән быуынды социаль яҡлау, Ватаныбыҙҙың данлы һаҡсылары иҫтәлеген мәңгеләштереү буйынса башҡарылған ҙур эш өсөн ихлас рәхмәтебеҙҙе белдерәбеҙ. Бөтә ойошторолған саралар беҙ көткәндәгенән күпкә яҡшыраҡ килеп сыҡҡан. Кешеләрҙең, йәштәребеҙҙең фекерләүендә һәм йөрәктәрендә бөйөк Еңеүҙең мөһимлеген аңлауҙа ҡырҡа һынылыш булыуын күҙәттек. Ветерандарға ихтирам, Еңеү арҡаһында хәҙерге быуын өсөн тыныс тормош тәьмин ителеүен аңлау артҡан. Юбилейҙы байрам иткән көндәрҙә башҡарылған изге эштәр, тере ҡалған фронтовиктарға, тыл эшсәндәренә, һәләк булған яугирҙар ғаиләләренә һаҡсыл һәм иғтибарлы мөнәсәбәт көндәлек тормошта нормаға әүерелһен ине, тип теләйбеҙ».


text:
Владимир Гусев – «Кристериум Дофине Либере» велоуҙышының беренсе этабында рәсәйлеләр араһында иң яҡшыһы
Францияла бер нисә көн дауамында барған традицион «Кристериум Дофине Либере» про-турының велоуҙышы старт алды.
Алты километрлыҡ прологта Ағиҙел велоүҙәге тәрбиәләнеүсеһе, әлеге ваҡытта Рәсәйҙең “Катюша” командаһы уҙышсыһы, Владимир Гусев рәсәйлеләр араһында иң яҡшы һөҙөмтә күрһәтте – 27-се урын.
Уҙышта американлы Теджей ван Гардеренды ике секундҡа артта ҡалдырып («HTC-Columbia»), “Астана”нан испан Альберто Контадор еңде.
Йәнә биш секундҡа һуңыраҡ Контадорҙан словен егете Янез Брайкович («RadioShack») килде.


text:
Апрелдә РФ Сауҙа-сәнәғәт палатаһында Мәскәүҙә Башҡортостан Республикаһы көндәре үтәсәк
27 апрелдә Рәсәй Федерацияһы Сауҙа-сәнәғәт палатаһының Конгресс-үҙәгендә (Ильинка урамы, 6) Мәскәүҙә Башҡортостан Республикаһы көндәре сиктәрендәге саралар үтәсәк. Улар төбәк-ара бәйләнештәрҙе нығытыу маҡсатында үткәрелә.
Сараны ойоштороусылар – Башҡортостан Хөкүмәте, профилле министрлыҡ һәм ведомстволар, БР Сауҙа-сәнәғәт палатаһы.
Мәскәүҙә Башҡортостан Республикаһы көндәре сиктәрендә Мәскәү ҡалаһы менән Башҡортостан Республикаһы араһында дуҫлыҡ һәм хеҙмәттәшлек итеү тураһында килешеүгә ҡул ҡуйыу планлаштырыла. Күргәҙмә экспозицияһы хәҙерге Башҡортостан сәнәғәте ҡаҙаныштарын күрһәтәсәк, Мәскәү халҡын Башҡортостандан сыҡҡан арҙаҡлы шәхестәр, республиканың мәҙәни һәм дини йолалары менән таныштырасаҡ.
Сара ҡунаҡтарының республика тауарҙары күргәҙмәһендә етештереүселәрҙең үҙҙәренән төрлө кәсеп әйберҙәрен, традицион башҡорт сувенирҙарын, эсемлектәр һәм аҙыҡ-түлек һатып алырға мөмкинселеге буласаҡ.
Киң эш программаһы «Рәсәй-Башҡортостан – ышаныслы партнерлыҡ» эшлекле форумын, «Башҡортостан Республикаһы менән Мәскәү ҡалаһы араһындағы сауҙа-иҡтисади мөнәсәбәттәрҙе үҫтереү» кеүек түңәрәк өҫтәлде, Мәскәү предприятиеларына танышыу визиттарын (индивидуаль программалар буйынса), предприятиеларҙың презентацияһын үҙ эсенә ала.
Республиканың сәнғәт оҫталары ҡатнашлығындағы концерт программаһы Башҡортостан Республикаһы көндәре ҡунаҡтарын һәм ҡатнашыусыларҙы милли колориты менән ҡыуандырасаҡ.
БР Сауҙа-сәнәғәт палатаһында хәбәр итеүҙәренсә, әлеге ваҡытта Мәскәү парнерҙары менән сауҙа-иҡтисади хеҙмәттәшлекте үҫтерергә һәм нығытырға, республика тауарҙары күргәҙмә-сауҙаһында ҡатнашырға теләгән предприятиеларҙан заявкалар ҡабул ителә. Бының өсөн 276-20-67, 276-20-73 телефондары аша йәки sitdikova@tpprb.ru электрон адресы буйынса БР Сауҙа-сәнәғәт палатаһының күргәҙмә һәм презентацион эшмәкәрлек департаментына мөрәжәғәт итергә кәрәк.


text:
Башҡортостанда 307 хәрби хеҙмәткәр торлаҡҡа сиратта тора
Башҡортостанда «Торлаҡ» федераль программаһын ғәмәлгә ашырыу дауам итә. Хәрби хеҙмәттән бушатылғандарҙы торлаҡ менән тәьмин итеү уның бер йүнәлеше булып тора. Рәсәй Хөкүмәте хәрби хеҙмәттән отставкаға ебәрелгән граждандарҙы 2012 йылдың 1 ғинуарына тиклем торлаҡ менән тәьмин итеү бурысын ҡуйҙы, төп шарт – улар 2005 йылдың 1 апреленә тиклем иҫәпкә торған булырға тейеш. Бөгөнгө көндә республикала бындай кешеләр иҫәбе — 307. һәм шуларҙың яртыһы тиерлек ниндәйҙер сәбәптәр арҡаһында бәйләнешкә сыҡмай.
Муниципаль район һәм ҡалалар хакимиәттәре менән йыйылған иҫәп мәғлүмәттәре тулы түгел. Мәҫәлән, бик йыш тыуған көндәре йәки паспорт мәғлүмәттәре күрһәтелмәгән. Шуның арҡаһында төҙөлөш күләмен планлаштырып һәм финанслауҙы һорап булмай.
БР Торлаҡ төҙөлөшө фондының матбуғат хеҙмәтенән хәбәр итеүҙәренсә, хәрби хеҙмәттән отставкаға ебәрелгән һәм 2005 йылдың 1 апреленә тиклем торлаҡ алыуға сиратҡа баҫҡан хәрби хеҙмәткәрҙәрҙең мәғлүмәттәрен аныҡлау өсөн, был граждандарға 10 февралгә тиклем район йәки ҡала хакимиәттәренә килеүҙәре талап ителә.
Программаны тормошҡа ашырыу барышында республикала 2007- 2010 йылдарҙа хәрби хеҙмәттән бушатылған граждандарға 186 сертификат тапшырылған. 2009-2010 йылдарҙа федераль средстволар тулы күләмдә үҙләштерелмәгән. Төп сәбәбе тип торлаҡ буйынса иҫәп алып барыуға һәм кәрәкле документтар йыйыуға яуаплы урындағы үҙидара органдарының тейешле кимәлдә эшләмәүе атала.


text:
4 февралдә Башҡортостанда 515 кеше йомғаҡлау иншаһы яҙа
ӨФӨ, 2015 йыл, 3 февраль. /«Башинформ» мәғлүмәт агентлығы, Эльмира Сабирова/.
Шаршамбы, 4 февралдә, Башҡортостанда сығарылыш класс уҡыусылары йәнә йомғаҡлау иншаһы (изложение) яҙасаҡ. Ул 237 дөйөм белем биреү учреждениеларында ойошторола, тип хәбәр итте БР Мәғариф министрлығының дөйөм белем биреү һәм дәүләт йомғаҡлау аттестацияһы бүлеге баш белгес-эксперты Жанна Миникеева.
Һынауҙы сығарылыш класс уҡыусылары, бынан алда яҙма эште башҡара алмаусылар, башҡа йылдарҙа мәктәп тамамлаусылар ҙа тапшыра.
— Бөтәһе 517 кеше теркәлгән, ике уҡыусы ғына изложение яҙасаҡ, — тип асыҡлыҡ индерҙе Жанна Миникеева.
Иншаларҙың темаһы имтихан башланырға 15 минут ҡалғас билдәле буласаҡ.
Тағы ла бер резерв көн 6 майға тәғәйенләнгән.


text:
Биш гәзит иң яҡшы төбәк киң мәғлүмәт саралары рейтингына инде
Башҡортостандың биш ваҡытлы матбуғат баҫмаһы «Айҙың иң яҡшы материалы» Бөтә Рәсәй урындағы һәм төбәк матбуғаты профессиональ журналистар конкурсы йомғаҡтары буйынса иң яҡшы киң мәғлүмәт саралары рейтингына инде. Рейтингыла алда "Туймазинский вестник" гәзите килә, унан ҡала «Октябрьский нефтяник», «Белебеевские известия», «Красное знамя» (Нефтекама), республика «Молодежная газета» гәзиттәре. «ТОП-83» (Рәсәй Федерацияһы субъекттары һаны буйынса) конкурсы лауреаттары араһында — Башҡортостандан 16 журналист. Был бик тос һөҙөмтәләр!
2009 йылғы урындағы һәм төбәк матбуғаты журналистары конкурсына Яңы йыл һәм Рәсәй матбуғаты көнө алдынан Район һәм ҡала гәзиттәре ассоциацияһы йомғаҡ яһаны. Ойоштороусылар хәбәр итеүенсә, конкурста Рәсәйҙең 57 төбәгенең 222 гәзитенән 618 журналист ҡатнашты. Конкурсҡа 3200 эш тапшырылғайны.
Был конкурстың үҙенсәлеге шунда, иң яҡшы конкурс эштәре ай һайын асыҡлана. Еңеү өсөн журналисҡа айҙан-айға үҙ профессиональ кимәлен раҫларға кәрәк. Бынан тыш, жюри ағзалары булып конкурсанттар үҙҙәре тора, улар үҙ коллегаларының – конкуренттарҙың эшенә баһа бирә.
Бындай форматта конкурс 2008 йылдың апреленән үткәрелә. Профессиональ ярыш система характерында. Конкурс сиктәрендә бер үк ваҡытта өс кимәлдә иң яҡшыларҙы билдәләү мөмкинлеге бар: «Рәсәй урындағы матбуғатының иң яҡшы журналисы», «Федераль округтың иң яҡшы журналисы», «Рәсәй Федерацияһы субъектының иң яҡшы журналисы».
Конкурс шулай уҡ төрлө йүнәлештәр буйынса урындағы баҫмалар рейтингын билдәләргә булышлыҡ итә: «Төбәктең/Рәсәйҙең иң яҡшы ижтимағи-сәйәси гәзите», «Иң яҡшы экологик гәзит», «Иң яҡшы иҡтисади гәзит» һәм башҡалар. Конкурс башлыса он-лайн режимында үтә. Бөтә корреспонденция электрон почта аша ебәрелә. 2010 йылда конкурс дауам итәсәк, һәм ойоштороусылар журналистарҙы унда әүҙемерәк ҡатнашырға саҡыра.
Шуны ла әйтеп үтәйек, "Туймазинский вестник" журналистарында йыл йомғаҡтары буйынса иң күп билдәләнгән материалдар (тимәк, балдар ҙа күберәк). Венера Ильясова менән Эмиль Мусин (17-шәр билдәләнгән материал), Ләлә Латипова (15) һәм Марина Колесникова (ете материал) алда бара.


text:
Тәбиғәт менән файҙаланыу, урман ресурстары һәм тирә-яҡ мөхитте һаҡлау министрлығы инспекторҙары махсус рейд ваҡытында Дыуан районында мышы атыусыларҙы тотҡайны. Улар атылған мышыны урманда таптыҡ тип ышандыра. Ә инсекторҙар тап браконьерҙар хайуанды үлтергән тигән фекерҙә.
Министрлыҡтың төнъяҡ-көнсығыш төбәге буйынса комитеты рәйесе Эмиль Уйылданов әйтеүенсә, уларға ҡарата енәйәт эше ҡуҙғатылған. Сөнки Башҡортостан урмандарында мышы- ҡоралайҙар аулау республика хөкүмәте күрһәтмәһе менән тыйылды.
Ә бына Ейәнсурала бер ир кеше айыу йыҡҡан. Сазалы ауылында йәшәгән бер кеше Хайуандар донъяһы тураһында федераль ҡанунды боҙоуҙа ғәйепләнә. Уға ҡарата енәйәт эше асҡандар. Йортонда тентегәндә унан тайыш табандың тиреһе менән башын тапҡандар. Һунарсының мылтығын да тартып алғандар.


text:
Владимир Спиваковтың I Халыҡ-ара скрипкасылар конкурсының ярымфиналында ҡатнашыусылар билдәле булды Фото: Олег Яровиков
Владимир Спиваковтың I Халыҡ-ара скрипкасылар конкурсының ярымфиналында ҡатнашыусылар билдәле булды
Владимир Спиваковтың I Халыҡ-ара скрипкасылар конкурсының ярымфиналында ҡатнашыусылар билдәле булды Фото: Олег Яровиков
ӨФӨ, 2016 йыл, 12 май. /«Башинформ» мәғлүмәт агентлығы, Ләйлә Аралбаева/.
Өфөлә Владимир Спиваковтың I Халыҡ-ара скрипкасылар конкурсы жюрийы беренсе турға йомғаҡ яһаны. Биш илдән килгән 12 йәш музыканттың һигеҙе ярымфиналда ҡатнашыусылар иҫәбенә инде. Улар — Леонид Железный (Рәсәй), Юньфэй Бай (Ҡытай), Мелоди Йе Юань (Канада), Маи Судзуки (Япония), Анна Савкина (Рәсәй), Агнеш Лангер (Венгрия), Александра Ли (Рәсәй), Даниэль Лозакович (Швеция).
«Конкурста ҡатнашыуығыҙ өсөн рәхмәт белдерергә теләйем. Кем икенсе турға үтмәгән, ҡайғырмаһын. Һеҙҙең 12 ҡатнашыусы араһында булыуығыҙ — үҙе үк еңеү, — тип һыҙыҡ өҫтөнә алды Владимир Спиваков. — Шулай уҡ икенсе турға үтмәгән музыканттарға ҡағылышлы махсус премиялар буласаҡ. Барығыҙға ла уңыштар теләйем. Күңелегеҙҙе биреп, илһамланып уйнағыҙ».
Конкурстың II туры бөгөн, 12 майҙа, «Башҡортостан» дәүләт концерт залында үтә, инеү ирекле. Башҡортостандан берҙән-бер вәкил — 18 йәшлек Анастасия Мамяшева бәйгенән төшөп ҡалды. Әммә өфөләр, республика халҡы Настя өсөн тауыш бирә ала. 11 майҙан 15-нә тиклем конкурстың сайтында Тамашасылар һөйөүе призына тауыш биреү ойошторола. Уның суммаһы 500 мең һум тәшкил итә.


text:
Шаҡылдаҡ
Шаҡылдаҡ (урыҫ. луговой чекан).
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Турғайҙан бер аҙ бәләкәйерәк була. Яңғыҙ йәки пар¬лашып йөрөйҙәр. Ғәҙәттә, үлән һабағында йәки ҡыуаҡ Өҫтөндә ултыра. Һырты аҡ һипкелле ҡара-көрән, күҙҙәре аша ҡара-көрән һыҙыҡ үтә. Яурындарыңдағы һыҙыҡса, ҡойроҡ өҫтө һәм ҡорһағы аҡ. Түше һарғылт ерән. Инә ҡоштарҙың төҫтәре тоноғораҡ. Ҡарабаш шаҡылдаҡтан көрән башы, аҡ ҡаштары, ерән тамағы менән айырыла.
Тауышы[үҙгәртергә | вики-тексты үҙгәртергә]
Тауышы көслө генә: «тси-шаҡ-шаҡ». Сырылдап һайрай
Йәшәү рәүеше[үҙгәртергә | вики-тексты үҙгәртергә]
һирәк ҡыуаҡлы болонлоҡтарҙа йәшәй. Бөжәктәр менән туҡлана. Күсмә ҡош. Киң генә таралған. Ерҙә оялай, һар-ғылт ерән таплы 5—6 бөртөк йәшкелт зәңгәр төҫтәге йо¬мортҡаһы була.
Әҙәбиәт[үҙгәртергә | вики-тексты үҙгәртергә]
- Э. Ф. Ишбирҙин. Башҡортостан ҡоштары китабы. Өфө,1986 йыл. ИБ № 3478 28.693.35 И 90
- Остапенко В. А. Птицы в вашем доме: Справочное пособие. — М.: Арнадия, 1996. — ISBN 5-88666-011-9


text:
Фото:
Леонид Рошаль Өфөлә Башҡортостандың медиктар активы менән осрашты
Фото:
«Һаулыҡ һаҡлау өлкәһен үҙгәртеп ҡороуҙа граждандар йәмғиәтенең роле» —Милли медицина палатаһы президенты, Ашығыс балалар хирургияһы һәм травматологияһы ғилми-тикшеренеү институты директоры Леонид Рошаль Башҡортостандың медицина активы менән осрашыуының төп темаһын шулай тип билдәләне. Ул республикаға Рәсәй президентлығына кандидат Владимир Путинға ярҙам итеү буйынса үҙәк халыҡ штабының мобиль төркөмө ағзаһы булараҡ килгән. Өфөләге Конгресс-холда үткән осрашыуҙа Дәүләт Думаһының Һаулыҡ һаҡлау буйынса комитеты рәйесе урынбаҫары Сергей Дорофеев, БР Хөкүмәте Премьер-министры урынбаҫары Фидус Ямалетдинов, Рәсәй президентлығына кандидат Владимир Путинға йәмәғәт ярҙамы күрһәтеү буйынса Башҡортостан Республикаһындағы Халыҡ штабы етәксеһе Альберт Мифтахов, БР һаулыҡ һаҡлау министрының беренсе урынбаҫары Әнүәр Бакиров ҡатнашты.
Доктор Рошаль республиканың медицина йәмәғәтселегенә Милли медицина палатаһы ҡатнашлығында әҙерләнгән «Сәләмәт милләт» программаһын тәҡдим итте. Был программа – Рәсәй президентлығына кандидат Владимир Путиндың һайлау алды программаһын формалаштырыуға нигеҙ итеп алынған Дөйөм Рәсәй халыҡ фронтының Халыҡ башланғыстары программаһының бер өлөшө. Бөтә Рәсәй халҡынан йыйылған уй-фекерҙәр Халыҡ башланғыстары программаһының нигеҙен тәшкил итә.
Леонид Рошаль үткән быуаттың 90-сы йылдарындағы – 2000-се йылдар башындағы һәм хәҙерге этаптағы хәлдәрҙе анализлап, йәмғиәтебеҙҙең төрлө өлкәләге реаль ҡаҙаныштарын билдәләне. Төп проблемаларҙы һәм уларҙы нисек хәл итеү юлдарын билдәләп, ул Рәсәйҙең һаулыҡ һаҡлау өлкәһенең хәҙерге торошона айырым иғтибар биреүҙәрен һораны. Леонид Рошалдең фекеренсә, медиктар берләшмәһе менән биш йыл элек әүҙем тикшерелгән Рәсәй һаулыҡ һаҡлау системаһын үҫтереү концепцияһының һаман ҡабул ителмәүе ватан медицинаһының йылдам үҫешеүенә етди кәртә булған. Шуға күрә Дәүләт Думаһы менән һаулыҡ һаҡлау өлкәһенә ҡағылышлы закондарҙы ҡабул итеүе, ҡағиҙә булараҡ, медицинаның практик ихтыяждарына яуап биреүсе бихисап төҙәтмәләр менән оҙатылып килә. Һәм бында граждандар йәмғиәте институттары, медицина хеҙмәткәрҙәренең йәмәғәт берекмәләре ҙур роль уйнай. Быйыл көсөнә ингән «Рәсәй Федерацияһының һаулыҡ һаҡлау нигеҙҙәре тураһында»ғы федераль закон менән дә шулай килеп сыҡҡан. Доктор Рошалдең әйтеүенсә, табиптар берлегенең ныҡышмалылығы арҡаһында уға 109 төҙәтмә индерелгән.
Асыҡ диалог форматында үткән осрашыуҙа медицина ярҙамы күрһәтеү стандарттарынан, эш хаҡынан һәм медицина хеҙмәткәрҙәренә социаль ярҙамдан башлап һаулыҡ һаҡлау өлкәһендәге вәкәләттәрҙе муниципаль берәмектәргә тапшырыу, профилактик медицинаны үҫтереү, предприятиеларҙа һаулыҡ һаҡлауға тиклем Рәсәйҙең һаулыҡ һаҡлау өлкәһен үҙгәртеп ҡороуҙың төрлө аспекттары тикшерелде. Леонид Рошалдең үтенесе буйынса бөтә һорауҙар ҙа теркәлеп, артабан тикшереү өсөн уға тапшырылды. Уның әйтеүенсә, властарҙың иғтибарын яҡын арала тап ошо мәсьәләләргә йүнәлтергә кәрәк буласаҡ.


text:
«Китап» нәшриәтендә Өфөнөң тарихы һәм уның сағыу шәхестәре тураһында китап-альбомдар баҫылып сыҡты
ӨФӨ, 2014 йыл, 12 декабрь. /«Башинформ» мәғлүмәт агентлығы, Ләйлә Аралбаева/.
Башҡортостан «Китап» нәшриәтендә тарих һөйөүселәр өсөн яңы китап-альбомдар баҫылып сыҡты.
Светлана Шитова менән Гүзәл Данукалованың «Тарихи Өфө: Архитектура биҙәлеше сәнғәте» китап-альбомында иҫке ҡаланың матур һүрәттәре бирелгән. Китапта йөҙҙәрсә төҫлө һәм аҡлы-ҡаралы фотолар, губерна осоронда ҡаланың үҫеше хаҡында мәҡәлә һәм архитектура, биҙәү эштәренең төрҙәре тураһында ҡыҫҡаса аңлатмалар урын алған.
Рус һәм башҡорт телдәрендә баҫылған «Хөкүмәт рәйесе. Зекериә Аҡназаров» китап-альбомы күренекле дәүләт эшмәкәренең тыуыуына 90 йыл тулыуға арналған. Был шәхес тормошоноң сағыу биттәре. Замандаштарының, хеҙмәттәштәренең һәм ябай кешеләрҙең фекерҙәре аша китапта башҡорт халҡының күренекле улдарының береһенең образы ижад ителә һәм эске донъяһы асыла. Ауыл уҡытыусыһынан республика Хөкүмәте башлығына тиклем үрләгән Зекериә Аҡназаров Башҡортостан үҫешенең мөһим этаптарында ҡатнашҡан. Китапты төҙөүселәр – Марсель Ҡотлоғәлләмов, Ғәлиә Нәбиева. Альбомда Зекериә Аҡназаровтың ғаилә архивынан һәм Наил Ғәлиевтың архивынан алынған фотолар файҙаланылған.
Тарихи китап-альбомдарҙы нәшриәт магазиндарында һатып алырға була.


text:
Республикала ашығыс хеҙмәттәргә шылтыратыу буйынса берҙәм система ойошторола
2012 йылда республикала 112 системаһын – 112 һандары аша оператив хеҙмәттәргә шылтыратыу буйынса берҙәм система төҙөү эштәре старт ала. Башҡортостан Хөкүмәтенең матбуғат хеҙмәтенән хәбәр итеүҙәренсә, 112 төбәк системаһын булдырыуға бәйле сараларҙы ойоштороу планы раҫланған да инде.
Йыл дауамында Башҡортостан ҡотҡарыусылары, 112 системаһын ойоштороуҙы иҫәпкә алып, дежур-диспетчерлыҡ персоналын уҡытыуҙы ойоштороу буйынса тәҡдимдәрен, шулай уҡ ғәҙәттән тыш хәлдәрҙә республикала берләштерелгән оператив-диспетчерлыҡ идараһы системаһы тураһындағы положениеларҙың проектын тәҡдим итәсәк.
Белгестәр фекеренсә, ҙур күләмдә техник эштәр үткәрергә, атап әйткәндә, үткәргес селтәрҙәр әҙерләргә, 112 системаһына шылтыратыуҙарҙы эшкәртеү өсөн унификацияланған программа-технологик комплекслы үҙәктәр төҙөргә тура киләсәк.
Монтажлау, сафҡа индереү, берҙәм система составында эшләүгә һәләтле булыуҙы тикшереү эштәрен ике этапта үткәреү ҡаралған. Беренсе этап – 2012- 2015 йылдар, икенсеһе 2016 йылдан алып 2017 йыл аҙағына тиклем тип билдәләнгән.


text:
Раил Сарбаев республика профактивы менән осрашты
БР Хөкүмәте Премьер-министры Раил Сарбаев Өфөләге Профсоюздар йортонда республика профактивы менән осрашты. Осрашыуҙа Башҡортостандағы социаль-иҡтисади хәлгә, эшһеҙлек проблемаларын хәл итеүгә, көрсөккә ҡаршы сараларға ҡағылышлы мәсьәләләр тикшерелде.
БР Профсоюздар федерацияһы рәйесе Әмирхан Сәмерханов хәҙерге көрсөк хәлендә республика йәмәғәт ойошмаһы менән бындай тура диалогтың айырыуса мөһим булыуын билдәләне.
Республиканың 2008 йылдағы иҡтисади үҫешенә ҡыҫҡаса йомғаҡ яһап, Раил Сарбаев донъя иҡтисади көрсөк эҙемтәләре тыуҙырған проблемаларға иғтибар йүнәлтте. Бөгөн төп бурыс — хеҙмәт баҙарындағы көсөргәнеште контролдә тотоу. Премьер-министр, көрсөк шарттарында республикала ситтән килеүселәрҙең хеҙмәтен файҙаланыу иҡтисади яҡтан дөрөҫ түгел, хәл миграция квоталарын кәметеүҙе талап итә — быйыл 29 меңгә тиклем, тип билдәләне.
Хөкүмәт башлығы агросәнәғәт комплексына артабан да дәүләт ярҙамы күрһәтеү кәрәклеген айырып билдәләне — былтыр ғына был ярҙам 1,5 тапҡырға арттырылып, һигеҙ миллиард һум самаһы тәшкил иткән.
Раил Сарбаев, һәр сәйәсәттең һәм эштең өҫтөнлөгө булып кеше торорға тейеш, тине. Президент Хөкүмәт алдына ошондай бурыс ҡуя.
— Һәр районда мәғлүмәттәр банкыһы булдырырға кәрәк. Унда имен булмаған ғаиләләр, ауыр хәлгә тарыған ғаиләләр айырып билдәләнергә тейеш. Етәкселеккә ҡайҙа һәм ҡасан ниндәй ярҙам күрһәтелергә тейешлеген белергә кәрәк, — тине Премьер-министр.
Әңгәмә барышында Хөкүмәт башлығы торлаҡ проблемаһына, торлаҡ алыу мөмкинлеген тәьмин итерлек сараларға айырым туҡталды. Шулай уҡ халыҡ мәнфәғәттәрен яҡлау, республика һаулыҡ һаҡлау объекттарына ярҙам күрһәтеү, уҡытыусыларҙың эш хаҡы кеүек мәсьәләләр ҙә иғтибарҙан ситтә ҡалманы.
Тармаҡ профсоюздарының республика комитеттары рәйестәре Премьер-министрға әлеге хәлдә хеҙмәтсәндәрҙең социаль хоҡуҡтарын күҙәтеүгә ҡағылышлы байтаҡ һорауҙар бирҙе. Уларҙың күбеһен Премьер-министр иғтибарға алды.


text:
Таҡмаҡ байрамы бихисап ҡатнашыусыларҙы йыйҙы
Балаҡатай районында 1 — 3 июлдә Х Төбәк-ара рус йыры һәм таҡмаҡ байрамы үтә. Конкурсанттарҙы тыңлап ҡарауҙың беренсе көнө 12 сәғәт ваҡытты алды: эш шунда, быйылғы фестиваль бығаса булмағанса бихисап ҡатнашыусыларҙы йыйған. Быйыл улар 97: 65 коллектив һәм 32 солист.
Уҙған йылда 73 конкурсант ине — 47 коллектив һәм 26 солист, йәмғеһе 700 самаһы кеше. Быйылғы состав меңгә яҡынлашты.
Традицион ҡатнашыусыларҙан тыш, 10-сы байрамда Мәскәү өлкәһенән, Ямал-Ненец автономиялы округынан, Ҡаҙағстандан фольклор коллективтар ҡатнаша.
Жюриға Гнесиндар исемендәге Рәсәй музыка академияһы профессоры Владимир Бурлаков етәкселек итә.
Иртәгә, 3 июлдә, Яңы Балаҡатай Мәҙәниәт йортонан байрам асыҡ һауаға күсә: гала-концерт һәм фестивалде ябыу тантанаһы йола буйынса Ямаш ауылы янындағы Кәзә тауында үтәсәк.


text:
Уҙған аҙнала Башҡортостанда 23,5 мең кешегә киҫкен респиратор вируслы инфекция диагнозы ҡуйылған
ӨФӨ, 2015 йыл, 10 февраль. /«Башинформ» мәғлүмәт агентлығы, Эльмира Сабирова/.
Үткән аҙнала Башҡортостанда 23,5 мең кеше киҫкен респиратор вируслы инфекция (ОРВИ) һәм киҙеү менән сирләгән. Был күрһәткес уртаса күп йыллыҡ кимәлдән 3,2 процентҡа юғарыраҡ. Дөйөм алғанда, бөтә йәш категорияларында ла ауырыусыларҙың күбәйеүе билдәләнә. Айырыуса 7-14 йәшлек мәктәп уҡыусылары араһында эпидемик сиктең артыуы теркәлгән.
Шул уҡ ваҡытта Өфөлә һигеҙ меңдән ашыу кеше ОРВИ һәм киҙеү менән сирләгән, эпидемик сик 5,7 процентҡа күтәрелгән. Был хаҡта «Башинформ» агентлығына Роспотребнадзорҙың Башҡортостан буйынса идаралығынан хәбәр иттеләр.
Мониторинг сиктәрендә төбәктә А2 һәм В тибындағы грипп вирустарының бүленеүе асыҡланған.
Бөгөнгө көндә республикала киҙеү һәм ОРВИ буйынса хәл Рәсәйҙең башҡа субъекттары менән сағыштырғанда тынысыраҡ. Шуға ҡарамаҫтан, 12 февралдән Өфөлә сикләү саралары индерелә, тип өҫтәнеләр ведомствола.


text:
Республикала һайлаусыларҙың 23,82 проценты тауыш биргән
ӨФӨ, 2014 йыл, 14 сентябрь. /«Башинформ» мәғлүмәт агентлығы, Ғәлиә Нәбиева/.
Башҡортостанда сәғәт көндөҙгә 12-гә 717 485 һайлаусы тауыш биргән, йәғни дөйөм һайлаусылар иҫәбенең 23,82 проценты, тип хәбәр иттеләр Үҙәк һайлау комиссияһында. Һайлау бюллетендәрен эшкәртеү комплекстары менән йыһазландырылған һайлау участкаларында тауыш бирергә килеүселәрҙең һаны 27,82 процент тәшкил иткән. Башҡортостан Президентын һайлауҙа тауыш биреү дауам итә.
Һайлауҙарҙы ойоштороусылар күҙаллауҙарынса, исемле участкалар асылған райондар халҡы юғары әүҙемлек күрһәтә. Әбйәлил районының Асҡар ауылында – Советтар Союзы Геройы Таһир Күсимов исемендәге 767-се һайлау участкаһында 315 кеше тауыш биргән, йәғни 20,02 проценты. Бәләбәй районының Надеждин ауылында Сергей Аксаков исемендәге участкала – 227, йәғни 46,23 процент. Ҡырмыҫҡалы районының Шайморат ауылында – 289, йәғни һайлаусыларҙың 40,13 проценты.


text:
Фото:
Рөстәм Хәмитов Күмертау авиация етештереү предприятиеһы эшмәкәрлеге менән танышты
Фото:
Башҡортостан Президенты Рөстәм Хәмитов республиканың көньяғы буйлап эш сәфәре сиктәрендә Күмертау авиация етештереү предприятиеһында булды. Был «Рәсәй вертолеттары» асыҡ акционерҙар йәмғиәте Рәсәй вертолеттар эшләү холдингына ҡараған эре сәнәғәт компанияһы.
Бөгөнгө көндә «КүмАПП» асыҡ акционерҙар йәмғиәте Камов исемендәге конструкторлыҡ бюроһының граждан һәм хәрби корабль вертолеттарын сериялы сығарыу, предприятие менән етештерелгән техниканы капиталь ремонтлау, гарантиялы һәм сервис хеҙмәтләндереүе менән шөғөлләнә. Шулай уҡ предприятиела эксплуатациялаусы ойошмаларҙың осоусыларын һәм ерҙәге хеҙмәтләндереү составтарын уҡытыу ойошторолған.
Бөгөн предприятиела 4500 хеҙмәткәр эшләй. Завод Күмертау бюджетының табыш өлөшөнөң 30 процентын формалаштыра – түләүҙәр күләме 150 млн һум тәшкил итә. Предприятие теүәл бер йылға заказдар менән тәьмин ителгән. Уртаса айлыҡ эш хаҡы – 14 мең һум самаһы. Рөстәм Хәмитов предприятие хеҙмәткәрҙәре менән аралашып, эш хаҡының ваҡытында бирелеүе менән ҡыҙыҡһынды һәм һорауына ыңғай яуап алды.
Шул уҡ мәлдә «КүмАПП» асыҡ акционерҙар йәмғиәтенең проблемалары ла бар. Мәҫәлән, предприятиены эш менән тәьмин итеү мәсьәләһе ҡала етәкселеге компетенцияһында түгел. Күп осраҡта ул продукцияһының илебеҙҙән ситтә талап ителеү-ителмәүенән тора. Вертолеттар эшләүгә контракттарҙың күбеһе сит ил валютаһында төҙөлә, ә доллар курсының тотороҡло булмауы предприятиеның зыянға эшләүенә килтерә. Шулай уҡ «КүмАПП» асыҡ акционерҙар йәмғиәте технология паркын яңыртыуға мохтаж.
Шулай ҙа компания производствоһын яңыртырға ниәтләй. Атап әйткәндә, етештереү ҡеүәттәрен модернизациялауға өҫтәмә финас средстволар бүлеүҙе күҙ уңында тотҡан «2020 йылға тиклем оборона-сәнәғәт комплексы предприятиеларын модернизациялау» федераль маҡсатлы программаһында ҡатнашыу мөмкинлеге бар. Бынан тыш, энергияны һаҡсыл файҙаланыусы технологиялар индереү һәм уның һөҙөмтәһендә алынған изделиелар производствоһын республика предприятиеларында урынлаштырыу планлаштырыла.
Рөстәм Хәмитов осош майҙаны һәм Ка-226 вертолеттарын йыйыу цехтары менән танышты. Бөгөнгө көнгә ҡарата предприятие 30 вертолет сығарған. Президент машинаның кабинаһына инеп, вертолет агрегаттары быуындарының нисек монтажланыуын баһаланы.


text:
Фото:
Рөстәм Хәмитов «Турфест-2011» республика туристик фестивален асыуҙа ҡатнашты
Фото:
— Йәш саҡта рюкзак менән күп йөрөргә тура килде, — тине йәштәрҙең «Турфест-2011» XXI республика туристик фестивален асыу тантанаһында Башҡортостан Президенты Рөстәм Хәмитов. – Һәм дөрөҫөн әйткәндә, туризмды һағындым.
Президент, йәштәр әле тәбиғәт ҡосағында, матур урында ял итә һәм яҡшы туристик эш менән шөғөлләнә, тип билдәләне.
— Башҡортостан – туризм өсөн тәғәйенләнгән матур республика. Бында һыу, һыбайлы, йәйәүле һәм спелеологик маршруттар булдырылырға тейеш, — тине Рөстәм Хәмитов. Уның әйтеүенсә, республикаға һалдарҙа аға, тауҙарға менә, альпинизм менән шөғөлләнә, иптәштәренә ярҙам күрһәтә алырлыҡ профессиональ әҙерлекле туристар кәрәк.
— Һеҙ бер Башҡортостандың ғына түгел, Рәсәй Федерацияһының да туристик берҙәмлеге нигеҙенә әүерелергә тейешһегеҙ, — тип дуҫлашырға өндәне фестивалдә ҡатнашыусыларҙы Рөстәм Хәмитов.
Президент йәш туристарҙың ярыштарға әҙерлеген тикшерҙе. Ул Архангел, Ишембай, Краснокама райондары бивактарын ҡараны, Өфө моторҙар эшләү берекмәһенең, Газпром нефтехим Салауат йәмғиәтенең туристары һәм Башҡортостан фестиваленә Ханты-Манси автономиялы округынан килгән команда менән аралашты.
«Турфест-2011»ҙә Башҡортостандың төрлө төбәгенән 20-гә яҡын команда ҡатнаша. Ҡатнашыусылар — 35 йәшкә тиклемге йәштәр. Быйыл фестиваль ике өлөштән тора. Спорт программаһы сиктәрендә һыу, йәйәүлеләр, велосипед дистанциялары һәм «туриада» ойошторолған.
Фестиваль 13 июлдән 17-һенә тиклем Архангел районының Абҙан ауылы янында үтә. Йәш туристарҙың иҫәп буйынса 21-се республика слеты Башҡортостан Республикаһында Милләт-ара татыулыҡты нығытыу йылына арналған.


text:
Рөстәм Хәмитов Краснодар крайындағы фажиғә уңайынан ҡайғы уртаҡлашыу белдерҙе
Башҡортостан Президенты Рөстәм Хәмитов Краснодар крайы губернаторы Александр Ткачев адресына телеграмма ебәрҙе, унда Башҡортостан Республикаһы халҡы һәм шәхсән үҙе исеменән һыу баҫыуы һөҙөмтәһендә һәләк булған һәм зыян күргәндәрҙең ғаиләләренең, туғандарының һәм яҡындарының ауыр ҡайғыһын уртаҡлашыуы тураһында әйтелә.
«Ҡурҡыныс фажиғә тураһындағы хәбәр бөтөн республика халҡының йөрәген әрнетте. Был ҡайғыға бәйле хис-тойғоларыбыҙҙы әйтеп аңлатыуы ла ҡыйын. Ошо матәм көндәрендә беҙ ҙә Краснодар халҡы, бөтә Рәсәй менән бергә ҡайғырабыҙ. Сәләмәтлегенә Зыян килгәндәрҙең тиҙерәк һауығыуын, стихиялы ташҡындың эҙемтәләрен йырып сығыуҙа ҡыйыулыҡ һәм рух ныҡлығы теләйбеҙ», — тиелә телеграммала.


text:
Өфөлә «Балаға китап бүләк ит» хәйриә акцияһы үткәрелә
«Балаға китап бүләк ит» хәйриә акцияһы Өфөлә 9 мартта старт ала һәм бер ай дауам итәсәк. Ул Республика балалар дауаханаһында һәм балалар туберкулез диспансерында дауаланыусы бәләкәй пациенттарға ярҙам итеү маҡсатында ойошторола. Изге эштең инициаторы – Әхмәтзәки Вәлиди исемендәге Милли китапхана.
Өфө халҡы шәхси китапханаһынан йәки магазиндан алынған китаптарҙы сәләмәтлек, изгелек һәм уңыштар теләгән яҙмаһы менән биҙәп, йәш китап һөйөүселәргә бүләк итә ала.
Хәйриә проектын ойоштороусыларҙың әйтеүенсә, китаптар балаларҙың дауалау учреждениеһында үткәргән ваҡытын күңеллерәк итергә һәм ауырыуҙарҙы тиҙерәк еңергә ярҙам итәсәк.
Дауалау учреждениеларындағы ҡәтғи санитар нормаларға бәйле, баҫмалар яҡшы хәлдә булырға тейеш. Бүләк итеүселәрҙән китаптар ҡабул итеү Милли китапхананың барлыҡ корпустарында ла ойоштороласаҡ. Өҫтәмә мәғлүмәт алыу өсөн 272-40-70 телефоны аша мөрәжәғәт итергә мөмкин.


text:
Болгария менән Испанияға юл асылды
Башҡортостан Болгария һәм Испания менән һауа бәйләнешен тергеҙҙе. “Өфө” халыҡ-ара аэропортынан Бургасҡа чартерҙарҙы “Төньяҡ ел” авиакомпанияһы башҡарасаҡ, осоштар аҙнаға бер планлаштырылған. Юл оҙонлоғо 4 сәғәт, туристарҙы А320 Эйрбасы хеҙмәтләндерә. Барселонаға иһә Боингтар 10 көнгә бер осасаҡ. 6 сәғәт эсендә Өфөнән Испанияға барып етергә мөмкин, тип хәбәр итә “Рояль Флайт” авикомпанияһы вәкилдәре. Беҙҙән Болгария менән Барселонаға осоштар бер йыл элек туҡтатылғайны.


text:
Төбәктә ҡалдыҡтарҙы эшкәртеү буйынса түңәрәк өҫтәл үтәсәк
Шаршамбы, 16 ноябрҙә, Башҡортостандың Тәбиғәттән файҙаланыу һәм экология министрлығында республикала ҡалдыҡтарҙы эшкәртеү өлкәһен үҫтереүгә бағышланған түңәрәк өҫтәл үтәсәк. Кәңәшмәлә Рәсәйҙең «Рециклинг отходов» журналының баш мөхәррире Галина Цуцкарева ҡатнашасаҡ.
— Түңәрәк өҫтәлдә ҡалдыҡтарҙы утилләштереү, эшкәртеү, шулай уҡ ҡалдыҡтар менән эш итеүсе предприятиеларҙың эшмәкәрлек һөҙөмтәлелеген арттырыу мәсьәләләрен тикшереү планлаштырыла, — тип хәбәр итте «Башинформ» агентлығына «Тәбиғәт» дәүләт унитар предприятиеһының инженер-экологы Альбина Шәмсетдинова.
Сарала ҡатнашыусылар – төбәктең Тәбиғәттән файҙаланыу һәм экология министрлығы, Тәбиғәттән файҙаланыу өлкәһендә күҙәтеү буйынса федераль хеҙмәттең Башҡортостан буйынса идаралығы, Өфө хакимиәте, Башҡортостан Республикаһында ҡалдыҡтар менән эш итеү өлкәһендәге предприятиелар вәкилдәре, шулай уҡ экология йәмәғәт ойошмалары вәкилдәре.
Кәңәшмә 15 сәғәттә башлана.


text:
Ике тапҡыр Советтар Союзы Геройы Муса Гәрәевтең исеме Илеш районы мәктәбенә бирелде
Башҡортостан Хөкүмәте Ҡарары менән ике тапҡыр Советтар Союзы Геройы Муса Гәрәевтең исеме Илеш районының Бишҡурай урта мәктәбенә бирелде.
Герой исемен йөрөтәсәк мәктәп осраҡлы ғына һайланмаған. Билдәле летчик бында башланғыс белем алған.
Етмешенсе йылдарҙа иҫке бина урынында яңы мәктәп төҙөлгән. Хәҙер бында йөҙҙән ашыу уҡыусы белем ала. Мәктәп директоры Ильвир Хәмиҙуллин һөйләүенсә, уҡыу йортонда Муса Гәрәев музейы асылған, бюст урынлаштырылған. Алдағы йылда данлыҡлы яҡташтарының тыуыуына 90 йыл тулыуҙы байрам итеү айҡанлы мәктәпкә капиталь ремонт эшләнә.


text:
Өфөлә бер майҙанда балдың 200-гә яҡын төрөн күрергә һәм һатып алырға мөмкинФото: Андрей Старостин, Артур Басиров
Өфөлә бер майҙанда балдың 200-гә яҡын төрөн күрергә һәм һатып алырға мөмкин
Өфөлә бер майҙанда балдың 200-гә яҡын төрөн күрергә һәм һатып алырға мөмкинФото: Андрей Старостин, Артур Басиров
ӨФӨ, 2015 йыл, 26 август. /«Башинформ» мәғлүмәт агентлығы, Артур Басиров/.
Өфөләге «Аҡбуҙат» ипподромында бал күргәҙмә-йәрминкәһе асылды. Өфөләр һәм баш ҡала ҡунаҡтары бер майҙанда балдың 200-гә яҡын төрөн һатып ала ала.
«Йәрминкәгә Нуриман, Архангель һәм Иглин райондары умартасылары килде. Былар — Башҡортостандың баллы төбәктәре. Улар йүкә, сәскә балын һәм уның төрлө төрҙәрен килтерә. Маҡсатыбыҙ — ҡала халҡын умартасылар, уларҙың продукцияһы менән таныштырыу», — тип һөйләне «Башинформ» агентлығы хәбәрсеһенә Умартасылыҡ һәм апитерапия буйынса ғилми-тикшеренеү үҙәге директоры Әмир Ишемғолов.
Уның һүҙҙәренсә, күргәҙмәгә ҡуйылған ошондай күләмдәге продукция донъяның бер илендә лә юҡ.
«Шуға күрә республикала фәнни ҡеүәт һәм технологиялар үҫешкән тип ғорурлыҡ менән әйтә алабыҙ. Улар араһында балдан яһалған 50-нән ашыу косметика продукцияһы, прополислы һыу, бал ҡушылған крем, өҫтәмәләр ҡушылған балдың 75 төрө бар», — тип билдәләне Әмир Ишемғолов.
Күргәҙмә-йәрминкәне Умартасылар ассоциацияһының халыҡ-ара федерацияһы президенты Жиль Ратиа ҡараны. Ул заманса умартасылыҡ проблемаларына арналған түңәрәк өҫтәлдә ҡатнаша.


text:
“ОЗНА” Благовещен арматура заводы өсөн ҡаҙанлыҡ эшләне
«ОЗНА» компанияһы Благовещен арматура заводы өсөн ҡаҙанлыҡ әҙерләне. 1,3 МВт ҡеүәтле заманса «ОЗНА-Гелиос» ҡаҙанлығы Благовещен арматура заводының яңы производство майҙансыҡтарын йылылыҡ менән тәьмин итәсәк. Ҡаҙанлыҡта универсаль ҡатнаш горелка файҙаланылған, «Сименс» фирмаһы микропроцессор контроллерҙары нигеҙендә автоматлаштырылған идара итеү эштең ышаныслылығын һәм хәүефһеҙлек системаһын тәьмин итәсәк.
"ОЗНА" яңы объектта эш башлау һәм юлға һалыу эштәрен үҙенә ала, тип хәбәр иттеләр компанияның матбуғат хеҙмәтендә. Ҡаҙанлыҡ ҡулланыусыларға файҙаланыуға тулыһынса әҙер итеп тапшырыласаҡ.


text:
Дауыл тураһында иҫкәртеү көсөндә ҡала
Кисә республиканың бер нисә районында көслө дауыл һәм йәшендәр үтте. Хатта баш ҡалала ла секундына 15 метрға тиклем ел иҫеүе теркәлде. Башҡортостан буйынса дауыл тураһында иҫкәртеү бөгөн дә көсөндә ҡала. Башгидромет синоптиктарының күҙаллауҙарынса, бөгөн көндөң икенсе яртыһында тотороҡһоҙ көсһөҙ ел иҫәсәк. Йәшен ваҡытында ел секундына 21-26 метрға тиклем етеүе ихтимал. Бындай һауа торошо төньяҡ-көнсығыш райондарҙа ғына көтөлә. Йәшендәр күп осраҡта ямғырһыҙ үтәсәк.
— Йәшен һәм киҫкен ел-дауылдар республиканың төньяҡ-көнсығышының йылы һәм һыуыҡ һауа фронты осрашҡан зонаға тура килеүе менән аңлатыла, — тине Башгидрометтың баш синоптигы Анна Казаева. – Ял көндәрендә тыныс, эҫе көндәр торасаҡ. Ямғырҙар әлегә көтөлмәй.


text:
2015 йылдың иң матур йырҙарын башҡарыусылар Өфөлә үтәсәк «Йыл йыры» фестиваленә йыйыла
ӨФӨ, 2016 йыл, 3 февраль. /«Башинформ» мәғлүмәт агентлығы, Ләйлә Аралбаева/.
6 февралдә 2015 йылдың иң матур йырҙарын башҡарыусылар «Башҡортостан» дәүләт концерт залында үтәсәк «Йыл йыры» фестиваленә йыйыла. Кисәлә «Юлдаш» радиоһының хит-парадында еңеп сыҡҡан һәм тыңлаусыларҙы әсир иткән 30 башҡарыусының 30 йыры яңғырай. Иң моңло тауышлы фестиваль еңеүселәренә лауреаттарҙың статуэткалары тапшырыла. Уларҙың исемдәре әлегә сер итеп һаҡлана.
«Юлдаш» радиоһы хеҙмәткәре Гүзәл Зарипова һөйләүенсә, «Йыл йыры» фестивале Өфөлә алтынсы тапҡыр ойошторола. Сарала иң яҡшы йырҙар, уларҙың авторҙары һәм башҡарыусылар билдәләнәсәк, 2015 йылдағы мөһим мәҙәни ваҡиғалар ҙа ситтә ҡалмаясаҡ. Йола буйынса, тамашасылар өсөн дә бүләктәр әҙерләнгән. Фестивалде популяр алып барыусылар Филүс Ҡасимов, Йәмил Ишмөхәмәтов, Марсель Байдәүләтов алып бара.
Сара киске сәғәт 6-ла башлана.


text:
Халыҡ-ара ҡатын-ҡыҙҙар көнө менән!
8 Март – Халыҡ-ара ҡатын-ҡыҙҙар көнө. Ошо айҡанлы республика Президенты Мортаза Рәхимов Башҡортостан ҡатын-ҡыҙҙарын байрам менән ҡотланы. Ҡотлауҙа шулай тиелә:
“Башҡортостандың ҡәҙерле, мөләйем ҡатын-ҡыҙҙары!
Һеҙҙе матур яҙғы байрам – Халыҡ-ара ҡатын-ҡыҙҙар көнө менән ихлас ҡотлайым!
Был яҡты, шатлыҡлы көн беҙгә, ирҙәргә, әсәй һәм өләсәйҙәребеҙгә, ҡатындарыбыҙға, апай-һеңлеләребеҙгә һәм ҡыҙҙарыбыҙға, йорт усағын һүндермәй һаҡлаусы, ғаиләлә әхлаҡи мөхит һәм именлек тәьмин итеүсе булараҡ, барлыҡ гүзәл заттарға һөйөү һәм тәрән рәхмәтебеҙҙе белдерергә тағы бер мөмкинлек бирә.
Күптәрегеҙ һөйөп бала тәрбиәләү, иҫәпһеҙ-һанһыҙ йорт мәшәҡәттәрен башҡарыу ғына түгел, һөнәри эшмәкәрлегегеҙҙә ҙур уңыштарға өлгәшергә лә өлгөрөүегеҙ айырым бер ихтирам уята. Компетентлыҡ һәм яуаплылыҡ, юғары эшлеклелек сифаттары һәм ойоштороу һәләте күрһәтеп, һеҙ ирҙәр менән бер рәттән республикабыҙҙың социаль-иҡтисади һәм рухи-мәҙәни үҫешенә тос өлөш индерәһегеҙ, йәмғиәт тормошоноң бөтә өлкәләрендә әүҙем ҡатнашаһығыҙ.
Һеҙ үҙ изгелегегеҙ һәм яғымлығығыҙ менән ирҙәр өсөн башҡарған бар ғәмәлдәрҙе бер ниндәй сәскәләр ҙә, бүләктәр һәм ҡотлауҙар ҙа ҡаплай алмай. Ирҙәр ҡатын-ҡыҙҙарға ҡарата көн һайын хәстәрлекле, ихтирамлы мөнәсәбәт күрһәтергә, улар өсөн ышаныслы терәк, яратҡан тормош юлдашы, изге коллега, тоғро дуҫ булырға тейеш.
Ҡатын-ҡыҙҙарҙың хоҡуҡтарын һәм мәнфәғәттәрен яҡлау, ғаиләне һәм әсәлекте һаҡлау – йәмғиәт үҫеше кимәленең иң мөһим күрһәткесе. Башҡортостанда был бурыстар дәүләт сәйәсәтенең өҫтөнлөклө йүнәлештәре рәтенә индерелгән, күп тәғәйен эштәрҙә бойомға ашырылған. Ҡәҙерле ҡатын-ҡыҙҙар, республикала киләсәктә лә тормошоғоҙ матди һәм рухи планда тағы ла яҡшыраҡ булһын, үҙ һәләттәрегеҙҙе, белем һәм оҫталыҡтарығыҙҙы тулыраҡ тормошҡа ашырыу, мөһим проблемаларҙы хәл итеү өсөн барыһы ла эшләнәсәк.
Барығыҙға ла ихлас күңелдән ныҡлы һаулыҡ һәм именлек теләйем. Бөтә изге хыялдарығыҙ һәм теләктәрегеҙ тормошҡа ашһын. Һөйөп-һөйөлөп йәшәгеҙ, бәхетле булығыҙ!
Башҡортостан Республикаһы Президенты М. Рәхимов”.


text:
Башҡортостан уҡыусыларына «кинолағы кеүек» хикәйә яҙырға тәҡдим итәләр Фото: «Бельские просторы» журналы редакцияһы
Башҡортостан уҡыусыларына «кинолағы кеүек» хикәйә яҙырға тәҡдим итәләр
Башҡортостан уҡыусыларына «кинолағы кеүек» хикәйә яҙырға тәҡдим итәләр Фото: «Бельские просторы» журналы редакцияһы
ӨФӨ, 2016 йыл, 12 февраль. /«Башинформ» мәғлүмәт агентлығы, Камил Хәсәнов/.
Башҡортостанда «Минең шәп тормошом» VI республика балалар әҙәби конкурсы иғлан ителгән. Уның темаһы — «Кинолағы кеүек...». Уҡыусыларҙан киҫкен сюжетлы хикәйәләр һәм шиғырҙар көтәләр. Эштәрҙе уҡыусылар үҙҙәре, шулай уҡ уҡытыусылары һәм ата-әсәләре ебәрә ала. Конкурстың ойоштороусылары булып Башҡортостандың Мәғариф министрлығы, Матбуғат һәм киң мәғлүмәт саралары агентлығы, башҡа ойошмалар ҡатнашлығында «Бельские просторы» әҙәби журналы һәм республика Яҙыусылар союзының рус яҙыусылары берекмәһе сығыш яһай.
Балалар конкурсы йыл һайын уҙғарыла, быйыл уның темаһы Рәсәй киноһы йылына бәйле. Ойоштороусылар һүҙҙәренсә, конкурсҡа ебәрелгән поэзия һәм проза кинофильмдар кеүек үк мауыҡтырғыс булырға тейеш. Номинациялар ҙа кинематограф менән ауаздаш: «Комедия», «Фантастика», «Тарих, документалистика», «Мөхәббәт һәм дуҫлыҡ хаҡында». Еңеүселәрҙе иҫтәлекле бүләктәр, Мәғариф министрлығының грамоталары һәм дипломдары көтә.
Шиғырҙар һәм проза 1 апрелгә тиклем bp2002@inbox.ru электрон адресы буйынса ҡабул ителә. Тулыраҡ мәғлүмәт «Бельские просторы» сайтында баҫылған. Ойоштороусылар апрелдә үк еңеүселәрҙе билдәләргә ниәтләй.


text:
Башҡорт педуниверситетында «Мин — йәш ғалим» Бөтә Рәсәй форумы үтәсәк
«Мин — йәш ғалим» Бөтә Рәсәй йәштәр форумы М.Аҡмулла исемендәге Башҡорт дәүләт педагогия университетында 7-8 ноябрҙә үтәсәк.
7 ноябрҙә сәғәт 10-дан төрлө йүнәлештәр: астрофизика, альгология, дидактика, дизайн һәм ИЗО, мәғлүмәт системалары, тарих, лингвистика, педагогика, психология, социология, филология, экология буйынса мәктәп-семинар эшләй башлаясаҡ, шул иҫәптән Т.Шевченко исемендәге Киев милли университетынан, З.Исмәғилев исемендәге БР Сәнғәт академияһынан, Башҡортостан Республикаһының Эҙәрмәндәр отрядтары йәмәғәт фондынан, Рәсәй Фәндәр академияһының Тел ғилеме институтынан, М.В. Ломоносов исемендәге Мәскәү дәүләт университетынан, Рәсәй Авторҙар йәмғиәтенең социология үҙәгенән саҡырылған ҡунаҡтар ҙа сығыш яһаясаҡ.
Форум сиктәрендә 8 ноябрҙә художество-графика факультетының декоратив-ҡулланма сәнғәте, һынлы сәнғәт, графика өлкәһендәге эштәре күргәҙмәһе, шулай уҡ кейеҙ, батика һәм керамика буйынса оҫталыҡ класы (сәғәт 9-ҙан 15 сәғәткә тиклем Аҡ залда) үтәсәк,. Шул уҡ көндө икенсе корпустың икенсе ҡаты фойеһында БДПУ-ның студенттар берләшмәләрен презентациялау үткәреләсәк, унда «КЕДР» Йәштәр профессиональ советы, «Young Staff» — «Мин — менеджер» студенттар кадрҙар агентлығы, студенденттар үҙәге, «Моряк» Балалар клубы менән таныштырасаҡтар. Презентация программаһында — интеллектуаль викторина, студенттар инновацион бизнес-инкубаторы һәм «Via Viatoris» тарихи реконструкция клубы.
8 ноябргә «Йәштәр фәненең инновацион потенциалы» IX Бөтә Рәсәй фәнни конференцияһы планлаштырылған. Йәштәр инновацион проекттарын бойомға ашырыу буйынса оҫталыҡ кластары үткәреләсәк.


text:
Өфө күн-галантерея фабрикаһы яңы миҙгелдә сағыу төҫтәргә өҫтөнлөк бирҙе
«Өфө күн-галантерея фабрикаһы» яңы яҙғы-йәйге миҙгелгә һатып алыусыларға сумкаларҙың яңы коллекцияһын тәҡдим итә. Унда – 80-гә яҡын ҡыҙыҡлы модель.
Фабриканың генераль директоры урынбаҫары Зөһрә Йәрмөхәмәтова хәбәр итеүенсә, коллекцияның нигеҙен ҡатын-ҡыҙҙар сумкалары тәшкил итә, әммә ирҙәр өсөн, юл һәм спорт сумкаларының да төрлө яңы төрҙәре бар.
Бөтә моделдәр яһалма күндән һәм еңел материалдан эшләнгән. Улар былтырғыларынан һиҙелерлек айырыла. Сумкалар хәҙер күләмлерәк, уларҙың биҙәлеше лә үҙгәрҙе, яңы декоратив биҙәүестәр өҫтәлде. Эске һәм тышҡы бүлектәре, кеҫәләре лә яңыртылды. Был деталдәр сумкаларҙың тышҡы йөҙөн матурлай һәм уңайлылыҡ та өҫтәй.
— Һәр ваҡыттағыса йәйге коллекцияла асыҡ һәм сағыу төҫтәр өҫтөнлөк итә, — ти предприятиеның техник контроль бүлеге инженеры Әлфиә Ямалиева. – Сумкаларҙың байтағын ялтырауыҡһыҙ күндән әҙерләнек. Лаклы күн дә моданан сыҡмай.
Әлеге ваҡытта дизайнерҙар көҙгө коллекция өҫтөндә эшләй.


text:
Мәскәүҙә Рөстәм Хәмитовтың РФ мәғариф һәм фән министры Дмитрий Ливанов менән осрашыуы үтте
25 мартта Мәскәүҙә Башҡортостан Президенты Рөстәм Хәмитов РФ мәғариф һәм фән министры Дмитрий Ливанов менән осрашты, тип хәбәр иттеләр төбәк башлығының матбуғат хеҙмәтенән. Осрашыуҙа Башҡорт дәүләт университетын, Өфө дәүләт авиация техник университетын, Өфө дәүләт нефть техник университетын һәм Башҡортостандың башҡа юғары уҡыу йорттарын үҫтереү мәсьәләләре тикшерелде.
Рөстәм Хәмитов Башҡорт дәүләт университеты нигеҙендә милли тикшеренеү университетын булдырырға тәҡдим итте. Дмитрий Ливанов был тәҡдимдең министрлыҡта тикшереләсәге хаҡында әйтте.


text:
Ҡырғыҙ теле
Ҡырғыҙ теле – ҡырғыҙ халҡының милли теле, Ҡырғыҙстан Республикаһының дәүләт теле. Төрки телдәренең Үрге Алтай (үҙәк-көнсығыш) төркөмөнөң Ҡырғыҙ-ҡыпсаҡ төркөмсәһенә ҡарай. Ҡырғыҙ телендә 5,1 млн самаһы кеше һөйләшә, күпселеге Ҡырғыҙстанда йәшәй. 1928 йылғаса ҡырғыҙ теле ғәрәп әлифбәһендә яҙылған; Ҡытайҙа йәшәгән ҡырғыҙҙар әле лә ғәрәп яҙмаһын ҡуллана. Заманса ҡырғыҙ яҙмаһы кириллица яҙмаһында нигеҙләнгән, 3 өҫтәлмә хәреф (Өө, Үү, Ңң) индерелгән.
Башҡа төрки телдәр араһында ҡырғыҙ теленең урыны[үҙгәртергә | вики-тексты үҙгәртергә]
Ҡырғыҙ теле Үрге Алтай телдәре менән оҡшаш, сығышы менән көнсығыш төрки телдәрҙең бере булып тора, хакас, тува, алтай телдәренә яҡынлығы бар. Әммә Урта Азияла таралған телдәрҙең бере булараҡ, хәҙерге ҡырғыҙ теле лексик яҡтан ҡыпсаҡ телдәренә яҡын.
Тәүге яҙма сығанаҡтар[үҙгәртергә | вики-тексты үҙгәртергә]
Һуң урта быуат дәүерендә ҡырғыҙ телендә күп фольклор текстар яҙылып ҡалған.
XVII—XVIII быуаттарҙа ҡырғыҙҙар Джунгар ханлығына ҡушыла һәм үҙ үҙен тамам берҙәм милләт тип күрә башлай. Ошо осорҙа Манас эпосы һалынып бөтә — ул ҡырғыҙ халҡының берҙәм үҙаңы барлыҡҡа килә.
XVIII—XIX быуаттарҙа ҡырғыҙҙар Коканд ханлылығына инә, сағатай телендә яҙа.
XIX быуатының икенсе яртыһында ҡырғыҙҙар Рәсәй империяһының составына инә; Ҡырғыҙ теленә урыҫ теле йоғонто яһай башлай.
Бөгөнгө көндә ҡырғыҙ теленең нормаһы актив рәүештә төҙөлә һәм урыҫ теленең артыҡ йоғонтоһонан таҙалана.


text:
Республика рәссамдары «РФ атҡаҙанған рәссамы» маҡтаулы исемгә лайыҡ булды
Рәсәй Президентының Указы менән Башҡортостандың ике рәссамы – Евгений Винокуровҡа һәм Ринат Харисовҡа «Рәсәй Федерацияһының атҡаҙанған рәссамы» маҡтаулы исем бирелде. Бының тураһында Башҡортостан Рәссамдар союзы хәбәр итә.
Евгений Винокуров – 1974 йылдан алып республика, зона, төбәк, төбәк-ара, бөтә Рәсәй, бөтә союз, халыҡ-ара һәм сит ил күргәҙмәләре ҡатнашыусыһы, 1983 йылдан алып – Рәсәй Рәссамдар союзы ағзаһы.
Ринат Харисов – 1973 йылдан алып республика, зона, төбәк, төбәк-ара, бөтә Рәсәй, бөтә союз, халыҡ-ара һәм сит ил күргәҙмәләре ҡатнашыусыһы, 1989 йылдан алып – Рәсәй Рәссамдар союзы ағзаһы.
Рәсәй һәм Башҡортостан сәнғәтендә Ринат Харисов айырыуса урын биләп тора. Уның ижады заманса сәнғәттең дөйөм картинаһына үрелгән.
Ижади эшмәкәрлектән тыш Ринат Харисов педагогик эшкә лә тос өлөш индерә, 30 йыл дауамында М.Аҡмулла исемендәге Башҡорт дәүләт педагогия университетының художество-графика факультетында уҡыта. Уның уҡыусылары араһында – Рәсәй Рәссамдар союзының йәш ағзалары, талантлы уҡытыусылар һәм юғары уҡыу йорттары педагогтары.


text:
Президент тренерға рәхмәт белдерҙе
Башҡортостан Республикаһы Президенты Мортаза Рәхимов Рәсәй Федерацияһының саңғы уҙыштары һәм биатлон буйынса атҡаҙанған тренеры Әмир Ғүмәровҡа тәрбиәләнеүселәренең юғары ҡаҙаныштары менән ҡотлап телеграмма ебәрҙе. Ҡотлауҙа шулай тиелә:
«Хөрмәтле Әмир Әбүбәкир улы!
Һеҙҙе Канадала Х ҡышҡы Паралимпия уйындарында тәрбиәләнеүселәрегеҙ – биатлон һәм саңғы уҙыштары буйынса ярыштарҙа алтын миҙалдар яулаған Ирек Зариповтың һәм биатлон буйынса алтын миҙал яулаған Кирилл Михайловтың юғары спорт ҡаҙаныштары менән ихлас ҡотлайым!
Һеҙҙең профессиональ оҫталығығыҙ, уҡыу-күнекмә процесын һәм тәрбиәүи эште һөҙөмтәле ойоштора белеүегеҙ спортсыларға Рәсәй Федерацияһының спорт абруйын нығытыуға тос өлөш индерергә ярҙам итте.
Һеҙгә ныҡлы һаулыҡ, именлек һәм бәхет, тыуған Башҡортостаныбыҙ һәм бөтә Рәсәй даны хаҡына яңынан-яңы спорт ҡаҙаныштары теләйем!
Башҡортостан Республикаһы Президенты М. Рәхимов».


text:
Рөстәм Хәмитов Бюджеттың табыш өлөшөн арттырыу буйынса ведомство-ара комиссия ултырышын үткәрҙеФото: Олег Яровиков
Рөстәм Хәмитов Бюджеттың табыш өлөшөн арттырыу буйынса ведомство-ара комиссия ултырышын үткәрҙе
Рөстәм Хәмитов Бюджеттың табыш өлөшөн арттырыу буйынса ведомство-ара комиссия ултырышын үткәрҙеФото: Олег Яровиков
Башҡортостан Президенты Рөстәм Хәмитов йома Бюджеттың килемле потенциалын арттырыу һәм консолидацияланған бюджетты үтәүҙә хәүеф мәсьәләләре буйынса ведомство-ара комиссия ултырышын үткәрҙе.
— Бөгөн беҙгә бюджет сәйәсәтенә ҡағылған бер нисә мөһим мәсьәләне тикшерергә кәрәк, — тине үҙ телмәрендә Рөстәм Хәмитов. — Ул көнбайыш илдәре яғынан санкцияларға һәм Ватан иҡтисадының ысын секторында булған билдәле стагнацияларға ҡағыла. Быға ҡарамаҫтан, беренсе квартал йомғаҡтары буйынса тауарҙар әйләнеше һәм уларҙы тейәп ебәреү буйынса яҡшы үҫеш динамикаһына эйәбеҙ – 7 процент тиерлек, сәнәғәт етештереү күләмдәре шулай ҙа 2,5 процентҡа төшкән. Мартта кәмеү 4 процентҡа еткән. Төҙөлөштә эштәр күләме 14 процентҡа кәмегән. Килеп тыуған хәлдең бөтә мөмкин булған эҙемтәләрен ентекләп өйрәнергә тейешбеҙ. Ә әлегә тышҡы сауҙа әйләнеше өлөшөндә ғинуар-февраль плюс менән бара. Сауҙа һәм халыҡҡа хеҙмәттәр күрһәтеү өлкәһендә үҫеш дауам итә, ә ул кешеләрҙең түләй алыу һәләтенә, етешлегенә дәлил. Әммә беҙ төрлө-төрлө сценарийҙарға әҙер булырға тейеш. Дөйөм алғанда республиканың консолидацияланған бюджетын үтәүҙә беренсе квартал яҡшы бара. Үҙ килемдәребеҙ менән тулыландырыу өлөшөндә беҙҙең күрһәткестәр уртаса Рәсәй кимәленән юғарыраҡ. Был килемдәр беренсе кварталда – 28 миллиард һумдан саҡ артығыраҡ, былтырғы ошо уҡ осорға ҡарағанда ул 8,5 процентҡа күберәк. Рәсәйҙә үҫеш 8 процентҡа, Волга буйы федераль округында – 7 процентҡа тиң.
Һалым һәм һалымға ҡарамаған табыш үҫешенең темптары буйынса республика үҙ позицияһын Рәсәй Федерацияһы субъекттары рейтингында яҡшыртҡан: уҙған йылда беҙ 60-сы урында инек, быйыл – 32-селә.
Республика башлығы килемдәрҙе кәметеүгә юл ҡуймау кәрәклеген билдәләне.
— Бюджеттың сығымдары килем буйынса раҫланған пландан сығып иҫәпләнгән. Беҙҙә резервтар бар. Быйыл дәүләт милкен приватизациялау планы ҡайтанан ҡаралды. Әммә был средстволар, дәүләт займдары кеүек, тәү сиратта капитал һалыуҙарҙың үҫешен финанслауға китергә тейеш. Ағымдағы сығымдар тулы күләмдә һалым һәм һалымға ҡарамаған табыш менән тәьмин ителергә тейеш. Әлбиттә, ресурстар табыу өсөн сығым йөкләмәләрен оптимизациялауҙы үткәрәбеҙ. Әммә Президенттың майҙағы указдарын тормошҡа ашырыуға ғына быйыл бюджетта 20 миллиард һум самаһы етмәй. Шулай итеп, һеҙҙең менән беҙҙең нимә өҫтөндә эшләргә кәрәк эштәр бар. Бөгөн хәүеф булған ҡайһы бер килем сығанаҡтарын тикшерәсәкбеҙ. Алкоголь продукцияһына һәм этил спиртына акциздар буйынса беренсе кварталға план тик 15,5 процентҡа үтәлгән. Һыраға акциздар буйынса – 19 процентҡа. Сәбәптәрҙе анализлап, тармаҡ вәкилдәренең фекерҙәрен, уларҙың быйылға баһалауҙарын һәм пландарҙы үтәүгә прогноздарын тыңлаясаҡбыҙ. Ермолаев спирт-араҡы комбинатының ябылыуы менән бәйле Көйөргәҙе районындағы хәлде тикшерәсәкбеҙ, юл хәрәкәте ҡағиҙәләрен боҙоуға бюджетҡа штрафтарҙың инеү тәьминәте саралары тураһында республиканың Юл хәрәкәте хәүефһеҙлеге дәүләт инспекцияһы идаралығы начальнигын тыңлаясаҡбыҙ, — тип йомғаҡланы Рөстәм Хәмитов.


text:
Өфөлә «транспорт» вакансиялары йәрминкәһе уҙғарыла Фото: Андрей Старостин
Өфөлә «транспорт» вакансиялары йәрминкәһе уҙғарыла
Өфөлә «транспорт» вакансиялары йәрминкәһе уҙғарыла Фото: Андрей Старостин
ӨФӨ, 2016 йыл, 9 март. /«Башинформ» мәғлүмәт агентлығы, Галина Бахшиева/.
10 мартта Өфөнөң Халыҡ мәшғүллеге үҙәге транспорт һәм элемтә өлкәһе предприятиелары өсөн вакансиялар йәрминкәһе ойоштора. Унда 20-гә яҡын эш биреүсе ҡатнаша.
Тәҡдим ителгән эш урындары араһында инженер, водитель, диспетчер, ҡаҙанлыҡ операторы, почтальон, токарь, оҙатыусы, автомобилдәр ремонтлау буйынса слесарь, тракторсы, электр ҡорамалдарын хеҙмәтләндереү һәм ремонтлау буйынса монтер бар.
Бөтә хеҙмәттәр ҙә бушлай күрһәтелә.
Йәрминкәне үткәреү урыны һәм ваҡыты: Ибраһимов бульвары, 47/1, иртәнге сәғәт 10-дан 12-гә тиклем.


text:
Башҡортостанда Бала хоҡуҡтары буйынса вәкил Стәрлетамаҡ халҡының хоҡуҡтарын яҡлай
Башҡортостанда Бала хоҡуҡтары буйынса вәкил Лилиә Ғүмәрова Стәрлетамаҡ хакимиәтендә 2011 йылда тәүге тапҡыр граждандарҙы ҡабул итте. Дүрт сәғәт эсендә 40-тан ашыу кеше хоҡуҡи ярҙам һорап вәкилгә мөрәжәғәт итте. Ата-әсә ҡарауынан мәхрүм ҡалған балаларға торлаҡ тәғәйенләү, опека рәсмиләштереү, алимент түләмәү – былар вәкилгә мөрәжәғәт ителгән проблемаларҙың бер өлөшө генә. Айырым мөрәжәғәттәр буйынса урында уҡ ҡарарҙар ҡабул ителде, был эштә Лилиә Ғүмәроваға Федераль суд приставтары хеҙмәте БР буйынса идаралығы Стәрлетамаҡ район-ара суд приставтары бүлегенең хеҙмәткәрҙәре ярҙам итте, ә ҡайһы бер мөрәжәғәттәрҙе вәкил шәхси контроленә алды.
Мәҫәлән, ун ике йәшлек ейәнсәренең яҙмышы өсөн борсолған пенсионер Виталий Ефимов Лилиә Салауат ҡыҙына ярҙам түгел, кәңәш һорап килгән.
— Ҡыҙымдың ата-әсәһе юҡ, минең мәрхүм ҡатынымдың туғандары – һеңлеһе һәм уның ире уның рәсми опекундары булып тора, улар Белгород өлкәһендә йәшәй, – тип һөйләй Виталий Петрович. – Бөгөн ғаиләлә килеп тыуған хәл ҡатмарлы, опекундар ейәнсәремде балалар йортона тәрбиәгә бирмәксе. Баланы Башҡортостанға, миңә яҡыныраҡ күсереү мөмкинлеген белергә теләйем, сөнки унда уның бер генә яҡын кешеһе лә юҡ, ә мин уны яратам, уға барып йөрөр инем. Улай ғына ла түгел, Стәрлетамаҡта ҡыҙыма торлаҡ беркетелгән.
Лилиә Ғүмәрова хәлде асыҡларға һәм пенсионерға ярҙам итергә вәғәҙә итте.
— Рәсми һорау-мөрәжәғәттән тыш, Белгородтағы коллегам – Бала хоҡуҡтары буйынса вәкилдән ҡыҙ янына барып, уның ниндәй шарттарҙа йәшәүен ҡарауын, уның менән әңгәмәләшеп, хәлде төптәнерәк белешеүен һораясаҡмын, – тип аңлатты балалар вәкиле. – Был осраҡта иң мөһиме – баланың мәнфәғәттәрен иҫәпкә алыу, килеп тыуған мәсьәләне ыңғай хәл итеү өсөн юлын табырбыҙ тип уйлайым.
Стәрлетамаҡта йәшәүсе Гөлбаян Ғатауллина Лилиә Ғүмәроваға сараһыҙҙан килгән.
— Дүрт һәм ике йәшлек ике ейәнем, әлеге көндә декрет отпускыһындағы ҡыҙым минең ҡарамаҡта, – тип тулҡынланып һөйләй ҡатын. – Эш шунда: ҡыҙым ике йыл элек иренән айырылды. Улар Красноусолда йәшәне. Әле ҡыҙым миндә йәшәй. Айырылғандан бирле аталары балалар менән ҡыҙыҡһынмай, алимент түләмәй, улай ғына ла түгел, үс алыу менән янай.
Бала хоҡуҡтары буйынса вәкил алимент буйынса бурыстың суммаһы һәм башҡарма эштең ҡайҙа булыуы менән ҡыҙыҡһынды.
— 160 мең һум, бөтә документтар Красноусолда, – тип яуапланы Гөлбаян Тимерхан ҡыҙы.
Лилиә Салауат ҡыҙы ошо көндәрҙә сара күреләсәген һыҙыҡ өҫтөнә алды.
— Был кешене табыу ҡыйын булмаясаҡ, – тип билдәләне ул. – Беҙ, республика суд приставтары хеҙмәте, Красноусол менән бәйләнешкә инәсәкбеҙ. Үс алыуға килгәндә, Стәрлетамаҡ ҡалаһы прокуратураһына мөрәжәғәт әҙерләйәсәкмен.
Яуыз ниәттә алимент түләмәүселәр хаҡында һөйләп, балалар вәкиле Стәрлетамаҡ ҡалаһы буйынса ла ошо йүнәлештә 2600-ҙән ашыу башҡарма эштең булыуын әйтте.
— Алимент түләмәүселәрҙең яуаплылығын көсәйтеү өсөн республика ҡануниәтен генә түгел, федераль ҡануниәтте лә камиллаштырырға кәрәк. Үҙ балаларынан ҡасып йөрөгән әсәй һәм атайҙарға ҡарата саралар ҡайтанан ҡаралырға һәм көсәйтелергә тейеш.
Журналистар менән әңгәмәләшкәндә Бала хоҡуҡтары буйынса вәкил граждандарҙы шәхси ҡабул иткәндә бик ҡатмарлы, ҡайһы саҡта буталсыҡ хәлдәр менән мөрәжәғәт итеүҙәрен билдәләне. Йыш ҡына кешеләр дөрөҫ хоҡуҡи ярҙамды ҡайҙа һәм нисек алырға белмәй.
— Балалар мәнфәғәтен һәм уларҙың хоҡуҡтарын яҡлауға бәйле проблемалар бик күп, – тине Лилиә Ғүмәрова. – Республика ҡануниәте был проблемаларҙы көйләй, ләкин бөгөн уны ғаиләләргә социаль ярҙам күрһәтеү, һаулыҡ һаҡлау, мәғариф йәһәтенән дә камиллаштырырға кәрәклеге асыҡ күренә, сөнки проблемаларҙы хәл итеү механизмдары фундаменттың үҙен камиллаштырыуға ҡайтып ҡала, ә был осраҡта ҡануниәт базаһы нигеҙ булып тора. Балалары булған ғаиләләргә социаль ярҙам саралары хаҡында һөйләһәк, улар бөгөн бик күп, ләкин дәүләт средстволарын һөҙөмтәле файҙаланыу хаҡында һөйләү, ҡыҙғанысҡа ҡаршы, әлегә иртәрәк. Мәҫәлән, беҙҙең төбәктә 400 меңдән ашыу ғаилә балаға 130 һум күләмендә айлыҡ пособие ала. Быға йыл һайын республика бюджетынан 750 миллион һумдан ашыу аҡса бүленә. Әлбиттә, 130 һум айырым бер ғаиләнең хәлен бер нисек тә яҡшырта алмай. Әгәр был мәсьәләне адреслылыҡты арттырыу күҙлегенән ҡараһаҡ, пособиеның күләме һиҙелерлек артыр ине. Ул һәр айырым ғаиләгә мөһим мәлдә ярҙам итергә һәм бөгөн булған средстволарҙы рациональ тотонорға булышлыҡ итәсәк.
Лилиә Ғүмәрова билдәләп үткән тағы ла бер проблема – торлаҡ менән тәьмин итеү проблемаһы. Бала хоҡуҡтары буйынса вәкил “социаль торлаҡ баҙарының бөгөн бик мөһим” булыуын билдәләне.
— Республика Президенты тарафынан бындай бурыс ҡуйылды, – тине ул. – Берҙәм сират булдырылырға тейеш, бөгөн сертификаттар, торлаҡ һатып алыу өсөн социаль пособиелар рәүешендә бүленгән средстволар икенсел торлаҡ баҙарына булышлыҡ итеүгә түгел, ә Башҡортостанда йәшәүселәр һатып алырҙай хаҡ буйынса социаль торлаҡ төҙөүгә йүнәлтелергә тейеш.


text:
«Башинформ» Уҡытыусы йылын иң яҡшы яҡтыртыуға конкурста беренсе урын алды
Башҡортостанда Рәсәйҙә иғлан ителгән Уҡытыусы йылын иң яҡшы яҡтыртыуға журналистар конкурсына йомғаҡ яһалды. Ижади ярышта республиканың барлыҡ киң мәғлүмәт саралары вәкилдәре, шулай уҡ федераль баҫмаларҙың төбәк ҡушымталары хәбәрселәре ҡатнашты.
«Электрон киң мәғлүмәт саралары» номинацияһында интернет-баҫмалар араһында «Башинформ» мәғлүмәт агентлығының «Социаль өлкә» бүлеге мөдире Эльмира Сабирова беренсе урын алды.
Учалы телерадиостудияһы телевидениеның иң яҡшы ижади коллективы булды, ә «Башҡортостан» дәүләт телерадиоканалы репортеры Азат Сәмерханов (беренсе урын), «Асыҡ дәрес» радиопрограммаһы менән «Юлдаш» радиоһы хеҙмәткәре Гөлнур Ишбулатова (икенсе урын), БЮТ телеканалы хәбәрсеһе Лиә Әхмәтйәнова (өсөнсө урын) иң яҡшы журналистар тип танылды.
«Баҫма киң мәғлүмәт саралары» номинацияһында республика гәзит һәм журналдары журналистары араһында «Кызыл Таң» гәзитенән Фәниә Ғәбиҙуллина беренсе булһа, икенсе урында — «Башҡортостан» гәзитенән Алһыу Әһлиуллина, өсөнсөлә – «Йәшлек» гәзитенән Сажиҙә Лотфуллина.
Республика баҫмалары араһында иң яҡшы редакция коллективы исемен «Башҡортостан» гәзите яуланы, икенсе урын «Панорама Башкортостана» журналында.
Район, ҡала, берләштерелгән гәзит һәм журналдарҙың иң яҡшы өс хәбәрсеһе араһында беренсе урында Ирина Карпенко («Вечерняя Уфа» гәзите), икенсе урында – Мария Выблова («Көйөргәҙе» гәзите), өсөнсөлә – Рәзилә Арсланова («Игенче» гәзите, Чекмагушинформцентр).
Район, ҡала, берләштерелгән баҫмалар коллективтары араһында «Янаульские зори» гәзите еңеүсе булды. Икенсе урын «Белебеевские известия» гәзитендә, өсөнсө урынды «Кармаскалинская новь» алды.


text:
Өфөлә милиционерҙар «Галле» клубын япты
Өфөнөң уртаһында иҡтисади енәйәттәргә ҡаршы көрәш буйынса баш ҡала подразделениеһы хеҙмәткәрҙәре сираттағы ҙур уйын йортон япты. Ҡала Эске эштәр идаралығынан хәбәр итеүҙәренсә, ошо көндәрҙә «Галле» клубында лотерея автоматтарында лицензияһыҙ программа тәьминәтен файҙаланыу факты буйынса енәйәт эше ҡуҙғатылды. 85 уйын автоматы экспертизаға оҙатылды. Яҡынса иҫәпләүҙәр буйынса ғына зыян ярты миллион һумдан ашыу тәшкил итә. Хәҙер был эште ҡала эске эштәр идаралығы тәфтишселәре тикшерә. Ғәйеплеләргә Енәйәт Кодексына ярашлы алты йылға тиклем иркенән мәхрүм итеү хөкөмө янай, тип хәбәр иттеләр БР буйынса Эске эштәр министрлығы матбуғат хеҙмәтенән.


text:
Өфөлә БРИКС илдәренең IV Профсоюз форумы үтте Фото: Мирон Доровских | Видео: Ринат Исҡужин, Мирон Доровских
Өфөлә БРИКС илдәренең IV Профсоюз форумы үтте
Өфөлә БРИКС илдәренең IV Профсоюз форумы үтте Фото: Мирон Доровских | Видео: Ринат Исҡужин, Мирон Доровских
ӨФӨ, 2015 йыл, 10 июль. /«Башинформ» мәғлүмәт агентлығы, Гөлфиә Акулова/.
9 июлдә Өфөнөң Профсоюздар йортонда IV Профсоюз форумы үтте, унда БРИКС илдәре вәкилдәре ҡатнашты.
«Башинформ» агентлығы алдан хәбәр итеүенсә, пленар ултырыш барышында профсоюз ойошмалары лидерҙары Профсоюз форумы декларацияһын ҡабул итте. Рәсәйҙең Бойондороҡһоҙ профсоюздар федерацияһы рәйесе Михаил Шмаков документты Рәсәй Президенты Владимир Путинға тапшырҙы.
«Тарала барған глобалләштереү эш урындарын һәм Ерҙең экосистемаһын бөтөрөүгә килтерә. 2014 йылда планета халҡының бер проценты донъя күләмендәге байлыҡтың 48 процентына эйә булған, 2016 йылда иһә яртыһынан күберәге ошо «алтын процент»ҡа эйә буласаҡ. Халыҡ-ара хеҙмәт ойошмаһының докладына ярашлы, 2014 йылда донъяла эшһеҙлек 207 миллион кеше тәшкил иткән. Бындай иҡтисади модель тигеҙһеҙлекте көсәйтә, демократияны көсһөҙләндерә һәм ғәҙеллекте ҡаҡшата», тип билдәләнә Декларацияла.
Профсоюз форумында Рәсәй, Бразилия, Ҡытай, Һиндостан, Көньяҡ Африка Республикаһының 18 милли профсоюз ойошмаһы вәкилдәре ҡатнашты.


text:
100 йәше тулыр алдынан Белорет аҡһаҡалы яңы торлаҡҡа сертификат алды
Үҙенең юбилейы – 100 йәше алдынан Белорет районы Егәҙе ауылы аҡһаҡалы, Бөйөк Ватан һуғышы инвалиды Ильяс Хәнипов «Ветерандар тураһында»ғы Федераль законға ярашлы торлаҡ һатып алыуға социаль түләү бирелеүе тураһында таныҡлыҡ алды.
Ильяс Хәнип улы Хәнипов 1911 йылдың 15 октябрендә тыуған. Ул 1933 йылда армияға хеҙмәткә алына һәм 49-сы уҡсылар батальоны составында ике йыл хеҙмәт итә. 201-се уҡсылар полкы составында фин компанияһында ҡатнаша. Бөйөк Ватан һуғышы башланғас, 1941 йылдың авгусында уҡ Ильяс Хәнипов фронтҡа оҙатыла. Тәүҙә сапер. артабан пулеметсы була. Ауыр яралана һәм әле лә эсендә снаряд ярсығы йөрөтә. Сталинград һуғышында ҡатнаша, Будапештҡа тиклем барып етә. Ильяс Хәнип улы Ватан һуғышы ордены, «Батырлыҡ өсөн» миҙалы һәм Жуков миҙалы менән наградланған. Ул 11 бала үҫтергән. Ильяс Хәнип улының 33 ейән-ейәнсәре, 22 бүлә-бүләсәре һәм 9 тыуаһы бар.
Кисә Белорет районы муниципаль район хакимиәте башлығының беренсе урынбаҫары Илгиз Теләүбаев, Егәҙе ауыл советы башлығы Рәил Ғәлиуллин, Белорет районы хакимиәтенең торлаҡ секторы белгесе Юлия Черепенькина, урындағы журналистар юбилярҙа ҡунаҡта булды. Улар ветеранды йөҙ йыллыҡ юбилейы, Ололар көнө менән ҡотланы һәм яңы торлаҡ һатып алыуға сертификат тапшырҙы. Ҡунаҡтар Ильяс Хәнип улына ҡаһарманлығы һәм эшһөйәрлеге өсөн рәхмәт белдерҙе, уға һәм уның яҡындарына сәләмәтлек һәм именлек теләне. Был хаҡта «Башинформ» агентлығына Белорет районы хакимиәтенең мәғлүмәт-аналитика бүлеге баш белгесе Ольга Колесникова хәбәр итте.